Peranan KK, TR sebar polisi kerajaan

SIMANGGANG: Ketua Kaum perlu bertugas menyebar polisi Kerajaan Sarawak dalam kalangan rakyat demi kemakmuran negeri ini kata Menteri Muda Kesejahteraan Komuniti, Datuk Francis Harden Hollis.

Menurut beliau, Tuai Rumah (TR) atau Ketua Kampung (Ketua Kaum) telah diberi elaun bagi tujuan itu dan diharap tidak bertindak menyokong pembangkang untuk menentang polisi kerajaan yang dipimpin oleh Gabungan Parti Sarawak (GPS).

“Dengan adanya pemberian elaun ini, maka Ketua Kaum diharap dapat membantu Kerajaan GPS untuk menyatupadukan hidup rakyat dan merancakkan lagi proses pembangunan negeri ini.

“Namun perkara sebaliknya berlaku jika mereka didapati menyokong pembangkang. Jika benar Ketua Kaum bertindak demikian maka perkara ini boleh diibarat ‘kita beri makan dan jari kita pula digigit’,” kata Harden.

Beliau berkata demikian ketika berucap pada Majlis Penyerahan sijil pelantikan dan Pelanjutan Ketua Kaum di Pusat Khidmat Wakil Rakyat Dewan Undangan Negeri (DUN) Simanggang kelmarin.

Selain itu, Harden pada majlis itu juga menegaskan bahawa segala keputusan yang diputuskan oleh kerajaan GPS selama ini adalah berpaksikan kepada hak majoriti dan tidak seharusnya dipertikai oleh lain pihak.

“Ingin saya ingatkan kepada segelintir pihak bahawa Kerajaan Sarawak yang dipimpin GPS ini dibentuk setelah memperoleh mandat yang cukup besar daripada rakyat menerusi sistem demokrasi.

“Justeru, adalah tidak wajar untuk setengah pihak mempertikai keputusan kerajaan GPS kerana ia berpaksikan hak majoriti sebuah kerajaan dan mandat rakyat dalam negeri ini,” kata beliau.

Terdahulu seramai empat Ketua Kaum telah menerima sijil pelantikan pada majlis itu antaranya, Kapitan Goh Teo Soon (Komuniti Cina, Undop), TR James Tekat Ranggie (Nanga Skrang Ili), TR Nanta Basi (Purai, Undop) dan KK Shaibi Bakir (zon selatan Kampung Muhibbah).

Manakala itu, mereka yang menerima sijil pelanjutan jawatan pada majlis tersebut pula adalah TR Charli Ata (Pruan A, Sri Aman), TR Empol Melintang (Sungai Tenggak C, Undop) dan KK Sharkawi Morshidi (zon tengah Kampung Muhibbah).

Turut hadir Pegawai Daerah Sri Aman, Mohd Ashree Wee, Pegawai Tadbir Pejabat Daerah Sri Aman, Rachel Deborah Doset, Timbalan Walikota Majlis Daerah Sri Aman, Kaunselor Andar Suntai dan Penghulu Mingging Sigan

Oleh VALENTINE NGUMBANG

See author's posts


Foto viral ubah kehidupan pemungut sampah

TULAR… Gambar bertarikh 8 November 2021 menunjukkan seorang budak lelaki memegang hiasan Krismas yang ditemuinya semasa mengais sampah di tapak pelupusan sampah Picarreira di kejiranan Cidade das Aguas di Pinheiro, Negeri Maranhao, Brazil. • Foto AFP

SAO PAULO: Kisah percutian yang muncul dari tempat yang tidak dijangka mengambil giliran yang menggembirakan apabila Gabriel Silva, seorang budak lelaki Brazil yang bergambar menarik pokok Krismas dari tempat pembuangan sampah, berjaya membantu membeli rumah keluarganya.

Kisah itu bermula pada beberapa minggu sebelum Krismas tahun lalu apabila wartawan foto AFP Joao Paulo Guimaraes merakam gambar Silva, ketika itu berusia 12 tahun, menarik sebatang pokok Krismas plastik kecil dari gunung sampah busuk yang dikerumuni burung hering dan pemungut sampah yang miskin di Pinheiro di timur laut Brazil.

Gambar itu menjadi tular dan Silva dan keluarganya tidak lama kemudian mula menerima limpahan derma daripada orang ramai yang terharu kerana perjuangan mereka untuk terus hidup di tempat pembuangan sampah haram, simbol kemiskinan di mana berjuta-juta rakyat Brazil hidup.

Mula-mula datang pokok Krismas sebenar, kemudian basikal, kemudian wang dan akhirnya cukup untuk Silva, ibunya serta tiga adik-beradiknya meninggalkan pondok lantai tanah mereka dan membeli rumah bata.

“Saya sangat gembira memiliki rumah ini. Dulu kami tidak memilikinya, kami tinggal di pondok lumpur kecil tanpa apa-apa.

“Sekarang saya mempunyai rumah yang bagus.

“Saya tidak pernah membayangkan semua ini akan berlaku kerana gambar itu.” kata Silva, kini 13 yang membantu ibunya mengumpul barang kitar semula bahan di tempat pembuangan hampir setiap hari selepas sekolah.

Rumah itu yang dibeli keluarga beberapa minggu lalu dan masih disiapkan mempunyai tiga bilik tidur, dapur dan garaj.

“Ia mempunyai elektrik, bekalan air dan bilik mandi dengan pancuran mandian.

“Dulu kami perlu berjalan jauh untuk mendapatkan air.” kata ibu Silva, Maria Francisca Silva, 45.

Lebih daripada 2,000 orang menyumbang kepada koleksi dalam talian untuk membantu Silvas, mengumpul kira-kira 80,000 Reai (AS$16,000) setakat Januari lalu.

Jelas Maria, rumah itu berharga 49,000 Reai.

“Apa yang perlu dilakukan ialah memasang jubin lantai dan membeli beberapa perabot,” ujar Maria.

Menurut Institut Perangkaan Kebangsaan, lebih 24 peratus daripada 213 juta penduduk Brazil hidup dalam kemiskinan. -AFP

See author's posts


Hospital Sibu terima  5,000 gaun pengasingan

SIBU: Persatuan Pemimpin Komuniti Cina Bahagian Sibu
menghulurkan sumbangan berupa 5,000 pasang gaun pengasingan (isolation gown)
melibatkan kos keseluruhan RM31,000 kepada Hospital Sibu.

Sumbangan tersebut telah disampaikan oleh Pengerusinya,
Temenggung Dato Vincent Lau Lee Ming kepada Pemangku Pengarah Hospital Sibu, Dr. Mohamad Ng Siah Huat.

Dr. Mohamad Ng
mewakili Hospital Sibu berterima kasih kepada Persatuan Pemimpin Komuniti Cina
Bahagian Sibu atas sumbangan Peralatan Perlindungan Diri (PPE) dalam bentuk
gaun pengasingan.

“Di kesempatan ini, saya ingin mengucapkan terima kasih
atas yang sumbangan yang telah diberikan.

“Gaun pengasingan ini akan digunakan oleh kakitangan
Hospital Sibu untuk melindungi diri daripada jangkitan Covid-19 semasa memberi
rawatan,” ujarnya.

Turut hadir Pakar Perunding Pediatrik Hospital Sibu, Dr. Toh Teck Hock.

See author's posts


Muhyiddin dapat keyakinan Ahli Parlimen

KUALA LUMPUR: Disebalik kekecohan dan perdebatan panas, persidangan hari pertama Dewan Rakyat semalam meluluskan lima usul kerajaan termasuk usul Tan Sri Mohamad Ariff Md Yusof mengosongkan jawatan Yang Dipertua Dewan Rakyat, yang memerlukan undi belah bahagian oleh 222 Ahli Parlimen.

Meskipun jumlah undi diperoleh bagi usul mengosongkan jawatan Yang Dipertua bagi memberi laluan pelantikan baharu itu tipis, ia membuktikan kerajaan Perikatan Nasional pimpinan Perdana Menteri Tan Sri Muhyiddin Yassin mendapat kelebihan sokongan Ahli Parlimen, sekali gus menidakkan dakwaan pembangkang.

Undi belah bahagian yang dijalankan menyaksikan 111 Ahli Parlimen menyokong, 109 tidak bersetuju dengan usul itu, manakala Ahli Parlimen Kota Marudu Maximus Johnity Ongkili tidak hadir dan seorang lagi berkecuali.

Pemilihan Datuk Azhar Azizan Harun, 58, yang merupakan bekas pengerusi Suruhanjaya Pilihan Raya (SPR), bagi menggantikan Mohamad Ariff sejak awal-awal lagi berhadapan bantahan pembangkang.

Azhar, mengangkat sumpah jawatan selepas dewan menyambung semula persidangan pada sebelah petang, di tengah-tengah kekecohan Ahli Parlimen pembangkang mendesak supaya dibenar mengemukakan calon Yang Dipertua dewan dan melakukan pengundian semula.

Seperti dijangkakan, persidangan yang berlangsung dalam normal baharu berikutan penularan wabak COVID-19, menyaksikan pertikaman lidah antara pembangkang dan penyokong kerajaan sejurus usul dicadangkan perdana menteri.

Usul kerajaan untuk menggantikan Mohamad Ariff mendapat bantahan daripada pembangkang yang mendesak Muhyiddin menjelaskan alasan kukuh dan bukan hanya disebabkan mempunyai pencalonan lain.

Mempersoalkan keperluan menukar Mohamad Ariff yang disifatkan telah menjalankan tugas dengan baik sejak dilantik pada Julai 2018 selepas pembentukan kerajaan Pakatan Harapan, Ketua Pembangkang Datuk Seri Anwar Ibrahim dan beberapa Ahli Parlimen pembangkang menyatakan alasan ‘terdapat pencalonan lain’ yang diberikan untuk usul itu tidak munasabah.

Menteri di Jabatan Perdana Menteri (Parlimen dan Undang-Undang) Datuk Takiyuddin Hassan ketika menggulung perbahasan usul itu menjelaskan pertukaran jawatan-jawatan utama termasuk Yang Dipertua Dewan Rakyat dalam negara lazim berlaku apabila kerajaan baharu mengambil alih tampuk pemerintahan.

Katanya notis pencalonan nama baharu bagi jawatan Yang Dipertua Dewan Rakyat telah dikemukakan pada 29 Jun lalu dan ia diterima Mohamad Ariff serta dimasukkan sebagai satu usul yang perlu dibahaskan.

Mohamad Ariff dalam reaksinya menyatakan usul itu mematuhi Perkara 57 (2) (c) Perlembagaan Persekutuan dan dilakukan oleh Ahli Parlimen, bukannya Perdana Menteri atau Kabinet.

Sidang semalam turut mencatat sejarah Parlimen negara, apabila Dewan Rakyat buat pertama kali meluluskan usul memilih Ahli Parlimen Pengerang Datuk Seri Azalina Othman Said sebagai Timbalan Yang Dipertua Dewan Rakyat.

Pemilihan Azalina, 57, yang merupakan wanita pertama memegang jawatan itu adalah bagi menggantikan Ahli Parlimen Teluk Intan Nga Kor Ming yang meletak jawatan berkenaan.

Selain itu, dewan turut meluluskan usul cadangan pelantikan enam Ahli Parlimen sebagai Ahli Jawatankuasa Pemilih serta usul untuk Ketua Polis Negara menjaga jalan dan lorong menuju ke Dewan Rakyat supaya tidak ada kacau bilau dan huru-hara.

Dalam pada itu, Azhar berdepan tugas mencabar sejurus mengangkat sumpah jawatan Yang Dipertua apabila berterusan ‘diasak’ Ahli Parlimen pembangkang yang mempersoalkan tatacara pelantikannya hingga mengganggu perjalanan sidang dewan.

Ini memaksa beliau mengambil tindakan tegas dengan mengarahkan Ahli Parlimen Shah Alam Khalid Abdul Samad keluar dewan sehingga tamat persidangan semalam.

Kekecohan yang berlarutan sehingga menyukarkan keadaan untuk Ahli Parlimen berucap memaksa Takiyuddin bangun mengusulkan persidangan ditangguhkan lebih awal dan disambung esok.– Bernama

See author's posts


WADAH, WAHANA DAN WACANA

BERTEMU kembali dalam siri kali ini.  Seperti biasa akan diketengahkan beberapa perkataan yang diguna pakai dalam komunikasi seharian, sama ada rasmi mahupun sebaliknya, yang sering menimbulkan kekeliruan dan salah tafsiran dalam kalangan pengguna.  Untuk siri ini diketengahkan tiga perkataan, iaitu wadah, wahana dan wacana.

Perkataan wadah sering diguna pakai namun, masih ramai yang keliru akan maksud sebenarnya perkataan berkenaan, misalnya ruangan Wadan Bahasa dan Sastera yang disiarkan dalam akhbar ini setiap hari Khamis.  Wadah, menurut Kamus Dewan edisi keempat, membawa dua maksud.  Pertamanya, bermaksud ‘bekas (tempat) mengisi atau diisi sesuatu’ dalam bahasa Jawa.  Tafsiran keduanya, ‘alat, asas, medan, saluran (untuk melakukan atau menyampaikan sesuatu)’.  Untuk tujuan makalah ini, berdasarkan contoh yang diberikan, penggunaannya dilaraskan kepada maksud yang kedua, iaitu medan atau saluran.  Contoh penggunaannya dalam ayat adalah seperti yang berikut;

Matlamat seminar berkenaan adalah sebagai wadah atau medan untuk para pengkaji dan pemikir bertukar-tukar pandangan serta penemuan dalam kaji selidik yang dilakukan.

Perkatan wahana ditakrifkan sebagai ‘saluran atau perantaraan (yang memungkinkan sesuatu dilakukan, disampaikan atau dicapai)’.  Walaupun terdapat kata ‘saluran’ dalam takrifan bagi kedua-duan perkataan wadah dan wahana, akan tetapi maksud kedua-duanya berbeza.  Kata wahana dalam bahasa Inggerisnya bersinonim dengan perkatan tools, manakala kata wadah pula bersinonim dengan media atau medium.  Lantaran jelas terdapat perbezaan dari aspek pemaknaannya.

Sebagai contoh penggunaannya, perhatikan ayat yang berikut;

Media penyiaran seharusnya menjadi wahana komunikasi ilmu dan sekali gus, komunikasi budaya yang berkesan.

Bagi menjelaskan lagi perbezaan maksud kedua-duanya, perhatikan pula contoh ayat yang berikut;

Majalah berkenaan berupa wahana yang menyediakan wadah untuk para pengkarya tanah air menyiarkan hasil tulisan mereka dalam bentuk sajak, cerpen dan ulasan karya.

Manakala perkataan terkhir yang diketengahkan dalam siri kali ini ialah, wacana. Pengguna bahasa sering terkeliru akan penggunaan perkataan ini dengan perkataan wahana.  Andai dibuat rujukan terhadap Kamus Dewan edisi keempat, entri perkataan wacana dirakamkan untuk membawa tiga maksud, iaitu, pertamanya ‘keseluruhan tutur yang merupakan suatu kesatuan, ucapan, pertuturan, percakapan’.  Maksud keduanya dirakamkan sebagai ‘perbincangan atau pertukaran idea secara lisan’, manakala takrifan ketiganya adalah ‘kesatuan fikiran yang utuh, sama ada dalam abentuk lisan (seperti pidato, khutbah) atau tulisan (seperti surat, artikel, novel, cerpen)’.  Tuntasnya, wacana berupa idea atau pemikiran yang disampaikan sama ada dalam bentuk lisan, mahupun tulisan.  Daripada kata ini, terbit kata mewacanakan yang membawa pengertian ‘menjadikan sesuatu sebagai wacana’.  Sebagai contoh, ketiga-tiga perkataan ini dalam ayat boleh digunakan dalam satu ayat seperti yang berikut bagi memperlihatkan perbezaan maksudnya.

Jurnal berkenaan berupa wahana yang menyediakan ruang bagi para pengkaji untuk menyiarkan wacana ilmiah yang mereka hasilkan.

Demikian penjelasan ringkas tiga patah perkataan yang diketengahkan pada siri kali ini.  Semoga penjelasan berkenaan dapat memberikan pencerahan tentang maksud serta kaedah penggunaannya dalam sesebuah ayat.

Bahasa Nadi Bangsa.

Lindungi diri, lindungi bangsa, lindungi negara!

See author's posts


JPBM lakukan kerja sanitasi di 70 premis

KUCHING: Jabatan Bomba dan Penyelamat Malaysia (JPBM)
Sarawak telah melakukan kerja-kerja sanitasi di 70 premis terutamanya di
kawasan tumpuan awam sejak 30 Mac sehingga Isnin lalu.

Penolong Pengarah Operasi Negeri Tiong Ling Hii berkata,
daripada jumlah tersebut, 20 operasi dijalankan di pasar awam, 14 di bangunan
kerajaan, tempat ibadat (13), kawasan perumahan (tujuh), tempat perhimpunan
(10), pengangkutan (empat) dan dua di pasar raya.

“Setakat ini, Kuching merekodkan jumlah terbanyak iaitu
30 operasi, diikuti Miri (13), Kota Samarahan (tujuh), Limbang (lima), Sibu
(tiga), Sarikei (tujuh), Betong (tiga), dan masing-masing satu operasi di Sri
Aman dan Bintulu,” katanya kepada pemberita ketika ditemui semalam.

Menurut Tiong, kerja-kerja sanitasi ini dilakukan setiap
hari terutama di kawasan Zon Merah iaitu di Kuching serta Kota Samarahan.

Katanya, pihak bomba juga ada menerima permintaan untuk
melakukan operasi sanitasi di penjara dan MASkargo.

Tambah Tiong, untuk satu operasi sanitasi, seramai 10
anggota yang akan ditugaskan dengan dibantu oleh kakitangan pihak berkuasa
tempatan (PBT) dan Kementerian Kesihatan Malaysia (KKM).

Pengehadan bilangan anggota, katanya adalah untuk
mematuhi Perintah Kawalan Pergerakan (PKP) yang sedang dilaksanakan.

Beliau memberitahu, ada di antara masyarakat yang
mempertikai bilangan anggota barisan hadapan yang ramai berada di luar semasa
PKP walaupun sebenarnya anggota-anggota ini keluar untuk menjalankan tugas.

Oleh yang demikian, kata Tiong, pihaknya mengambil
pendekatan untuk menetapkan hanya 10 orang anggota untuk satu operasi.

Bercakap lanjut mengenai operasi sanitasi di bahagian
Kuching, Tiong berkata, ada sesetengah lokasi, operasi dijalankan secara
ad-hoc.

“Operasi seperti ini dijalankan kerana tidak menimbulkan
panik dalam kalangan orang awam khususnya di kawasan petempatan.

“Kita juga mahu melindungi mereka yang kediamannya
disanitasi daripada dipandang serong oleh masyarakat sekitar,” tegasnya.

KKM, ujar Tiong sangat berhati-hati berkenaan dengan
maklumat peribadi dan lokasi mangsa tetapi bukanlah untuk menyembunyikan fakta.

Tindakan ini hanyalah untuk melindungi dan menjaga
privasi mangsa yang terlibat daripada dipulaukan oleh masyarakat di sekeliling
mereka, katanya.

Di Bahagian Kuching, operasi sanitasi semalam telah
dijalankan di Pusat Penjaja Batu Lintang yang melibatkan kerja-kerja nyahcemar
di tiga buah blok bangunan dan kawasan sekitarnya.

Pada
sebelah petang pula, operasi sanitasi telah dijalankan di dalam bangunan pasar
di Jalan Upper Foochow dan kawasan sekitarnya.

See author's posts


Aaron-Wooi Yik duduki tempat keempat

BEREGU lelaki nombor satu negara, Aaron Chia-Soh Wooi Yik naik satu anak tangga ke kedudukan keempat dalam ranking terbaharu Persekutuan Badminton Dunia (BWF) pada Selalu selepas merangkul gelaran dunia di Jepun, Ogos lepas.

Pemenang pingat gangsa Sukan Olimpik Tokyo 2020 itu yang mengumpul 90,328 mata, mengatasi juara dunia tiga kali Mohammad Ahsan-Hendra Setiawan dari Indonesia, yang berada di kedudukan kelima dengan 89,465 mata.

Dua lagi pasangan Malaysia iaitu Ong Yew Sin-Teo Ee Yi dan Goh Sze Fei-Nur Izzuddin Rumsani masing-masing kekal di tempat kesembilan dan ke-10, manakala beregu Jepun, Takuro Hoki-Yugo Kobayashi kekal di tangga teratas dengan 102,050 mata.

Yew Sin-Ee Yi mengumpul 72,490 mata, manakala Sze Fei-Nur Izzuddin mengumpul 69,375 mata.

Sementara itu, naib juara Terbuka Vietnam 2022, Goh Jin Wei muncul perseorangan wanita terbaik negara selepas melonjak enam anak tangga ke tangga ke-44 dengan mengumpul 34,601 mata untuk memintas juara Sukan SEA 2019, S. Kisona, yang menduduki tempat ke-46 dengan 33,749 mata.

Bagi perseorangan lelaki, pemain profesional Malaysia Lee Zii Jia kekal di tempat ketiga dengan 91,578 mata, di belakang pemain Denmark, Viktor Axelsen (122,606 mata) dan Anders Antonsen (92,700 mata). -Bernama

See author's posts


Lelaki bujang tinggal sehelai sepinggang

BATU NIAH: Seorang lelaki bujang yang tidak mempunyai keluarga tinggal sehelai sepinggang setelah rumah kediamannya musnah dalam satu kejadian kebakaran di Kampung Tanjung Belipat di sini petang semalam.

Ketua Balai Bomba dan Penyelamat (BBP) Batu Niah, Francis Aceh ketika ditemui di tempat kejadian berkata, pihaknya telah menerima panggilan kecemasan kebakaran pada 3.30 petang.

Katanya, selepas menerima panggilan itu, seramai tujuh anggota bomba bergegas ke lokasi iaitu Kampung Tanjung Belipat yang terletak sejauh lapan kilometer dari BBP Batu Niah.

“Ketika kejadian kebakaran berlaku itu, tidak ada penghuni yang berada di rumah tersebut.

“Setiba di lokasi, keadaan rumah yang terbakar itu musnah 100 peratus dijilat api,” jelasnya.

Punca kejadian dan kerugian belum dapat dipastikan lagi ekoran penghuninya tidak berada di lokasi ketika kejadian itu.

Sementara itu, menurut jiran yang enggan nama disiarkan berkata, rumah berkenaan hanya didiami oleh seorang pemuda yang berusia 20-an.

“Punca kejadian tidak diketahui dan bukan berpunca daripada arus elektrik dan api dapur.

“Rumah berkenaan tidak mempunyai meter dan bekalan elektrik serta tidak mempunyai peralatan memasak seperti tong gas,” jelasnya.

Utusan Sarawak turut difahamkan pemuda tersebut tidak tinggal bersama keluarga ekoran masalah keluarganya telah terpisah dan menjalani kehidupan masing-masing.

Oleh Adum Liu

See author's posts


Kempen Pakej Pelancongan Diskaun Sia Sitok Sarawak memberangsangkan

KUCHING: Kempen Pakej Pelancongan Diskaun Sia Sitok Sarawak setakat ini menjana lebih daripada RM681,082 jualan dengan 569 pakej pelancongan dijual kepada 3,167 orang.

Menteri Muda Pelancongan, Kesenian dan Kebudayaan, Datuk Sebastian Ting berkata, kempen itu dilancarkan oleh Kerajaan Sarawak sebagai inisiatif untuk menghidupkan kembali sektor pelancongan negeri yang terjejas akibat wabak Covid-19.

“Walaupun wabak Covid-19 telah menimbulkan beberapa kekhuatiran terutama untuk kempen ‘Sarawak More to Discover’, kementerian saya telah menanggapi situasi semasa dengan tinjauan cepat strategi pemasaran kami yang meliputi mengubah inisiatif promosi dan pemasaran ke pelancongan domestik dengan melancarkan Pakej Pelancongan Diskaun Sia Sitok Sarawak dan untuk mendorong lebih ramai rakyat Sarawak memilih negeri ini sebagai destinasi percutian pilihan,” katanya.

Beliau berkata demikian ketika menjawab pertanyaan daripada Ahli Dewan Undangan Negeri (ADUN) Dudong, Datuk Tiong Thai King pada sesi pertanyaan bagi jawapan lisan Mesyuarat Kedua Bagi Penggal Kelima Dewan Undangan Negeri (DUN) Sarawak Kelapan Belas di DUN Sarawak, semalam.

Tambahnya, selain daripada kempen Pakej Pelancongan Diskaun Sia Sitok Sarawak, Program Insentif Pelawat (VIP) adalah satu lagi inisiatif  untuk menyokong pemulihan pelancongan di Sarawak selepas Covid-19.

“Ini adalah inisiatif yang dibuat untuk memberi sokongan kepada agensi pelancongan atau pengendali pelancongan Sarawak untuk kedatangan pelancongnya, baik domestik dan antarabangsa,” ujarnya.

Dengan adanya norma baharu di seluruh dunia dan membuka kembali pelancongan domestik, kementeriannya selalu bekerjasama dengan Jawatankuasa Pengurusan Bencana Negeri Sarawak (JPBNS) mengenai prosedur operasi standard (SOP) yang diperlukan untuk pembukaan industri pelancongan secara bertahap.

“Beberapa SOP yang relevan dengan industri pelancongan termasuk SOP untuk syarikat pelancongan, pemandu pelancong, hotel, rumah tumpangan (homestay), muzium, taman nasional, taman tema, produksi industri kreatif, bangunan kerajaan dan swasta, acara langsung, sekolah musik,  tarian,  teater , studio fotografi, pelancongan kesihatan dan kesihatan MICE.

“Ini untuk memastikan bahawa kementerian saya berperanan untuk mendapatkan kepercayaan pelancong untuk melakukan perjalanan dengan selamat di Sarawak dalam tempoh ini,” ujarnya.

See author's posts


Pendeta Za’ba berjuang menerusi penulisan

JEMPOL: Pendeta Za’ba cukup dikenali sebagai seorang sasterawan, ahli bahasa, ahli falsafah, tokoh politik dan pemikir ekonomi yang banyak memberi sumbangan besar kepada kemajuan bangsa dan negara.

Bahkan, pemilik nama sebenar Tan Sri Zainal Abidin Ahmad itu tidak lelah menyuntik semangat juang anak bangsa ketika memperjuangkan kemerdekaan negara dan banyak hasil penulisannya masih kekal segar sehingga kini.

Menceritakan perihal tokoh berkenaan, Pengarah Lembaga Muzium Negeri Sembilan Dr Shamsuddin Ahmad dalam satu temu bual bersama Bernama baru-baru ini berkata ketokohan Pendeta Za’ba bermula daripada penulisan di atas pelepah pisang.

“Sejak kecil Pendeta Za’ba suka menulis di atas pelepah pisang menggunakan ranting kayu yang dijadikan sebagai pensel, ayahnya yang memerhati dari jauh mendapati anaknya itu boleh menulis lalu menghadiahkan sekeping batu kepadanya.

“Bermula daripada sekeping kalam batu itulah Pendeta Za’ba mula belajar menulis tulisan jawi dan mengasah bakatnya dalam penulisan,” katanya dan menambah kalam batu berusia lebih 100 tahun dibingkaikan dengan kayu itu boleh disaksikan di ruang pameran Teratak Za’ba di Kampung Bukit Kerdas, Batu Kikir di sini.

Rentetan peristiwa itu, pemikiran tokoh berkenaan yang jauh melangkaui zamannya serta berfikiran luar daripada kebiasaan berbanding kebanyakan masyarakat Melayu ketika itu, menjadi pencetus semangat kepadanya untuk menghasilkan penulisan yang membawa kesedaran betapa pentingnya ilmu dan pendidikan kepada kemajuan rakyat.

Penulisan yang dihasilkan itu turut disiarkan di akhbar dan majalah tempatan seperti Utusan Melayu dan Lembaga Melayu malah beliau turut menerbitkan beberapa siri monograf dalam bahasa Melayu.

Dilahirkan pada 16 September 1895 di Kampung Bukit Kerdas, iaitu kira-kira 62 tahun sebelum negara mencapai kemerdekaan, Pendeta Za’ba yang mendapat pendidikan awal di sekolah Melayu di Batu Kikir, Jempol pada 1907 kata Shamsuddin, merupakan seorang yang lantang memberi kritikan terhadap pentadbiran kolonial Inggeris.

“Beliau juga turut terlibat dalam kegiatan politik bagi menyatukan suara-suara orang Melayu untuk menuntut kemerdekaan daripada penjajah Inggeris.

“Pendeta Za’ba pernah dilantik menjadi Yang Dipertua Persatuan Melayu Selangor dan bertindak sebagai Pengerusi Jawatankuasa Penganjur Kongres Melayu Se-Malaya, kemudian lahirnya UMNO.

“Melalui usaha ini, kewujudan suara orang Melayu dapat disatukan di bawah satu pertubuhan bagi menuntut kemerdekaan daripada penjajah Inggeris,” kata Shamsuddin.

Beliau berkata, keperibadian tokoh yang merupakan anak sulung daripada tiga beradik itu yang amat mencintai bidang keilmuan, turut menyumbang kepada wujudnya sistem bahasa Melayu moden sebagai wadah kepada penyatuan semangat perpaduan negara.

“Sumbangan beliau dalam bahasa Melayu moden membuahkan hasil apabila sistem pendidikan kebangsaan menggunakan bahasa Melayu sepenuhnya sekali gus menjadikan ia sebagai bahasa pengantara dan perpaduan,” katanya.

Merupakan antara sebilangan kecil anak Melayu yang berasal dari kampung namun berjaya menempatkan diri dalam bidang profesional, Pendeta Za’ba memulakan kerjaya sebagai guru di English College, Johor Bahru pada 1916 sebelum bertukar ke Kolej Melayu Kuala Kangsar, Perak pada 1918.

Beliau kemudiannya menjadi pensyarah Bahasa Melayu di School of Oriental dan African Studies di University of London pada 1947 sebelum menjadi Pensyarah Kanan dan juga Ketua Jabatan Pengajian Melayu pertama di Universiti Malaya, Singapura pada 1953.

Pendeta Za’ba meninggal dunia ketika berusia 78 tahun pada 23 Okt 1973. – Bernama

See author's posts


99 peratus keluarga di Demak Laut terima bantuan makanan

NUR AIN OTSMAN

KUCHING: Sehingga semalam 99 peratus keluarga di kawasan Demak Laut telah
menerima bantuan makanan sumbangan Kerajaan Sarawak.

Ahli Dewan Undangan Negeri (ADUN) Demak Laut, Dr Hazland Abang Hipni
berkata, urusan pengagihan Bantuan Makanan Sarawakku Sayang itu berjalan lancar
di DUN berkenaan.

 “Sehingga semalam, sudah 99 peratus
atau 5,873 keluarga menerima Bantuan Makanan Sarawakku Sayang di kawasan DUN
Demak Laut.

“Ini suatu pencapaian yang hebat buat penduduk di kawasan DUN Demak Laut
khususnya Pusat Khidmat N 5 Demak Laut, PBB Cawangan N 5 Demak Laut, PBB
Ranting, Ahli Jawatankuasa Kemajuan dan Keselamatan Kampung (JKKK) dan individu
yang terlibat secara langsung atau tidak langsung.

“Tidak semua kawasan DUN Demak Laut menggunakan jalan darat kerana masih
ada pengagihan bantuan makanan ini dihantar menggunaka perahu dan motosikal
seperti di Kampung Semilang, Kampung Beradek dan Kampung Tiang Api,” katanya.

Pada 7 dan 9 April lepas, seramai 559 keluarga di Kampung Tabuan Dani
menerima Bantuan Makanan Sarawakku Sayang.

Mengulas mengenai Perintah Kawalan Pergerakan (PKP) Fasa Ketiga, Dr Hazland
yang juga Penyelaras Mesyuarat Jawatankuasa Pengurusan Bencana Pesisir Kuching,
Samarahan dan Lundu meminta masyarakat mematuhi arahan PKP demi kebaikan
bersama.

“Setiap hari kita mendengar dan menyaksikan tangkapan dilakukan akibat
melanggar PKP dan ini suatu yang sangat menyedihkan.

“PKP ini diadakan bertujuan untuk memutuskan rantaian penularan wabak
pandemik Covid-19 dan atas sebab itu masyarakat diwajibkan duduk di rumah,”
ujarnya.

PKP bukan sahaja dilaksanakan di Malaysia malah seluruh dunia
melaksanakannya bagi memastikan pandemik Covid-19 ini dapat diputuskan dan
keadaan kembali seperti biasa.

See author's posts


ESG, daya tahan rantaian bekalan misi perdagangan MITI ke AS

KUKUHKAN KEDUDUKAN MALAYSIA… Misi tersebut dijadualkan berlangsung dari 9 hingga 8 Mei bertujuan mengukuhkan kedudukan Malaysia sebagai destinasi pelaburan pilihan dan rakan dagang utama. Misi itu pentingbagi Malaysia untuk melibat urus dengan rakan perniagaan Amerika dan mengukuhkan lagi kerjasama ekonomiMalaysia-AS. Eksport Malaysia ke AS meningkat sebanyak 30.4 peratus kepada RM142.20 bilion, disumbang terutamanya daripada eksport tinggi E&E dan produk getah. Import dari AS juga meningkat sebanyak 7.4 peratusbernilai RM74.87 bilion (AS$18.06 bilion), disumbang oleh import tinggi E&E dan produk logam. AS merupakanpelabur asing keempat terbesar di Malaysia dari segi projek pembuatan yang dilaksanakan dengan sejumlah 840projek pembuatan bernilai RM84.97 bilion yang mewujudkan 188,396 pekerjaan.

KUALA LUMPUR: Meluaskan peluang hubungan dua hala dengan agenda utama mengenai inisiatif alam sekitar, sosial dan tadbir urus (ESG) serta daya tahan rantaian bekalan akan menjadi fokus utama semasa misi perdagangan dan pelaburan Menteri Kanan Perdagangan Antarabangsa dan Industri Datuk Seri Mohamed Azmin Ali ke Amerika Syarikat (AS).

Misi tersebut yang dijadualkan berlangsung dari 9 hingga 8 Mei bertujuan mengukuhkan kedudukan Malaysia sebagai destinasi pelaburan pilihan dan rakan dagang utama.

“Misi itu penting bagi Malaysia untuk melibat urus dengan rakan perniagaan Amerika dan mengukuhkan lagi kerjasama ekonomi Malaysia-AS,” kata Kementerian Perdagangan Antarabangsa dan Industri (MITI) dalam satu kenyataan semalam.

Di Washington, Mohamed Azmin dijadual bertemu dengan Gina M Raimondo, Setiausaha Perdagangan AS dan Duta Katherine Tai, Wakil Perdagangan AS.

Semasa mesyuarat itu beliau akan mengetengahkan keupayaan dan kapasiti Malaysia dalam sektor strategik termasuk memajukan ESG dalam perdagangan dan pelaburan dan Rangka Kerja Ekonomi Indo-Pasifik (IPEF).

Mohamed Azmin dan Raimondo juga akan memeterai memorandum kerjasama antara Malaysia dan AS bagi meningkatkan lagi kerjasama dua hala dalam usaha daya tahan rantaian bekalan semikonduktor.

Memorandum itu jelas sekali menunjukkan peranan penting Malaysia dalam memastikan kestabilan rantaian global dalam sektor pembuatan dan perkhidmatan berkaitannya, kata kementerian itu.

“Komitmen padu kerajaan untuk memajukan ekonomi hijau, dasar mesra perniagaan dan langkah komprehensif yang bertujuan mengukuhkan kerjasama dua hala dengan rakan industri utama akan memangkinkan penciptaan nilai Malaysia dalam menggerakkan daya saing negara.

“Ini sejajar dengan aspirasi negara ke arah pelepasan gas rumah hijau bersih-sifar menjelang 2050 seperti yang digariskan di bawah Rancangan Malaysia Ke-12 (RMK-12),” kata MITI.

Menurutnya, dasar Aspirasi Pelaburan Nasional terutamanya akan menjadi topik perbincangan utama semasa misi tersebut

Selain itu katanya, agenda misi tersebut akan termasuk lawatan ke fasiliti dan pertemuan perniagaan bersemuka dengan syarikat utama Amerika serta pelabur berpotensi dalam sektor bernilai tinggi termasuk elektrik dan elektronik (E&E), peranti perubatan, teknologi logam dan telekomunikasi.

Libat urus itu disasarkan untuk memperoleh peluang perniagaan baharu serta menarik pelaburan berteknologi tinggi, berintensifkan modal dan tokokan nilai tinggi dengan pekerjaan berpendapatan tinggi.

Pada 2021, AS merupakan rakan dagang dan destinasi eksport ketiga terbesar Malaysia serta sumber keempat terbesar import. Jumlah perdagangan antara kedua-dua negara berkembang sebanyak 21.4 peratus kepada RM217.10 bilion (AS$52.37 bilion) berbanding 2020.

Eksport Malaysia ke AS meningkat sebanyak 30.4 peratus kepada RM142.20 bilion, disumbang terutamanya daripada eksport tinggi E&E dan produk getah. Import dari AS juga meningkat sebanyak 7.4 peratus bernilai RM74.87 bilion (AS$18.06 bilion), disumbang oleh import tinggi E&E dan produk logam.

AS merupakan pelabur asing keempat terbesar di Malaysia dari segi projek pembuatan yang dilaksanakan dengan sejumlah 840 projek pembuatan bernilai RM84.97 bilion yang mewujudkan 188,396 pekerjaan.

Pelaburan utama dari AS adalah dalam sektor E&E, mesin serta peralatan dan kimia.

– Bernama

See author's posts


Kembalikan zaman kegemilangan

KECEMERLANGAN yang ditunjukkan skuad Sarawak United FC yang muncul sebagai naib juara Liga Premier 2021 musim ini, mampu menjadi landasan terbaik untuk mengangkat kembali zaman kegemilangan bola sepak negeri ini.

Menteri Muda Belia dan Sukan Datuk Snowdan Lawan berkata bukan sahaja saingan Liga Premier, skuad Sarawak United yang dipimpin oleh ketua jurulatih E Elavarasan itu dilihat begitu cemerlang beraksi dalam kempen TM Piala Malaysia yang telah ‘menumbangkan’ dua pasukan Liga Super.

“Saya percaya, jika kejayaan ini berterusan tidak mustahil kita akan dapat mengembalikan zaman kegemilangan sukan bola sepak Sarawak selepas ini, tidak mustahil pasukan kita akan mara ke pusingan akhir Piala Malaysia nanti.

“Sarawak United kini bangkit kembali daripada ‘zaman kegelapan’ dengan semangat baharu iaitu pasukan Kenyalang Emas Sarawak.

“Dan saya mahu Sarawak United menjadi pasukan yang komited dan konsisten dalam menerajui arena sukan bola sepak tempatan, sekaligus, saya ingin melihat pasukan bola sepak kita digeruni dan cemerlang seperti era sebelum-sebelumnya.

“Saya mewakili Kerajaan Sarawak mengucapkan tahniah kepada pasukan Sarawak United FC, kejayaan seperti inilah yang kita tunggu-tunggu setelah sekian lama,” katanya ketika berucap pada Majlis penutupan Kursus Kejurulatihan Bola Sepak FAM (Lesen D) 2021 di salah sebuah hotel terkemuka di Miri semalam.

Snowdan berkata kejayaan ini juga sudah tentu menjadi penanda aras serta landasan terbaik terutamanya pihak Persatuan Bola Sepak Sarawak (FAS) mengangkat bakat-bakat muda dan belia di Sarawak untuk diketengahkan ke peringkat yang lebih tinggi, sekaligus menyarung jersi pasukan Sarawak United selepas ini.

Justeru, FAS katanya memerlukan jurulatih yang bertauliah, untuk melahirkan pemain yang berkualiti serta profesional dan boleh meningkatkan mutu bola sepak Sarawak ke tahap yang lebih tinggi serta membanggakan.

“Jika FAS berjaya mengangkat ramai dikalangan pemain-pemain muda yang berbakat untuk diketengahlan ke peringkat lebih tinggi, adalah tidak mustahil pasukan Sarawak United satu hari nanti dibarisi semua pemain tempatan yang berkualti tinggi setanding pemain import dan dari Semenanjung Malaysia,” ujarnya.

Dalam perkembangan sama, Snowdan mahu FAS mempunyai hala tuju, program pembangunan jangka pendek dan jangka panjang.

“Kita perlu mempunyai jurulatih bertauliah dan berkelayakan untuk membimbing pemain di semua peringkat.

“Di Eropah misalnya, mereka meletakkan jurulatih yang mempunyai Lesen A untuk program pembangunan. Ia telah pun dilakukan sejak bepuluh tahun yang lalu.

“Ia berbeza dengan kita di Malaysia, biasanya kita meletakkan jurulatih yang hanya mempunyai Lesen C atau D untuk tujuan ini,” tegasnya.

Tambah Snowdan, impian itu akan dapat direalisasikan dengan adanya kerjasama semua pihak dalam memastikan matlamat tersebut dicapai antaranya, mengenal pasti bakat peringkat akar umbi, meningkatian kepakaran serta kebolehan jurulatih melatih pemain dan banyak lagi usaha dilakukan secara intensif oleh pihak tertentu.

Turut hadir Timbalan Presiden FAS, Saif Jubaidi, Pengarah Jabatan Belia dan Sukan Sarawak Lamat Nyalau, Presiden Persatuan Bola Sepak Bahagian Miri, Nazri Ahmad Lai dan Pengarah Teknikal FAS, David Usop.

Oleh ADI SAFARMAN

See author's posts


Buku Manual Standard diedarkan Januari depan

KUCHING: Buku Manual Standard Kualiti Pendidikan Prasekolah akan disediakan oleh Kementerian Kebajikan, Kesejahteraan Komuniti, Wanita, Keluarga dan Pembangunan Kanak-Kanak (KWKPK) pada Januari 2021.

Menteri KWKPK, Dato’ Sri Fatimah Abdullah berkata, Buku Manual Standard ini akan diedarkan kepada setiap Institusi Pendidikan Awal Kanak-Kanak (IPAKK) sejurus proses pemurnian dilakukan.

“Bengan adanya manual tersebut, sedikit sebanyak dapat membantu guru-guru dalam menyampaikan pembelajaran dan pengajaran yang berkualiti,” katanya.

Beliau berkata demikian semasa Sidang Media Hasil Mesyuarat Majlis Pembangunan Awal Kanak-Kanak Sarawak (MPAKS) dan Penyampaian Hadiah Sarawak Preschool Kids Got Talent (SPKGT) 2020 baru-baru ini.

Dalam Majlis SPKGT 2020 yang telah diadakan itu, Penolong Pengarah Kanan Jabatan Pendidikan Negeri Sarawak, Norfadillah Hamni mewakili prasekolah yang menjuarai 7 kategori iaitu Pengucapan Awam Bahasa Melayu dan Bahasa Iban, Pertandingan Bercerita Bahasa Inggeris dan Bahasa Iban, Nyanyian Solo Kategori B (5-6 tahun), Pertandingan Melukis dan Mewarna serta Juara bagi Special Talent telah dinobatkan tempat pertama.

Seterusnya, tadika swasta daripada Jabatan Pendidikan Negeri Sarawak yang menjuarai 6 kategori iaitu Pengucapan Awam Bahasa Inggeris dan Bahasa Mandarin, Tarian Kategori A (4 tahun ke bawah), Tarian Kategori B (5-6 tahun), Mewarna dan Anugerah Khas Juri yang diwakili Pengerusi Pertubuhan Pengusaha Taman Didikan Kanak-Kanak (TADIKA) Sarawak, Jason Kong pula dianugerahkan tempat kedua.

Manakala tempat ketiga pula telah disampaikan kepada wakil Pengarah Jabatan Kemajuan Masyarakat Sarawak (KEMAS), Zuraidah Jemeli mewakili KEMAS yang telah menjadi juara bagi nyanyian solo Kategori A(4 tahun ke bawah).

Selebihnya tempat keempat telah disampaikan kepada Pengurus Besar SeDidik Sdn. Bhd, Dr. Nor Ashikin mewakili SeDidik yang menjuarai pertandingan bercerita Kategori Bahasa Melayu.

Menurut Fatimah, objektif utama pertandingan yang dianjurkan adalah untuk mencungkil bakat dan potensi kanak-kanak dalam pelbagai bidang seperti pengucapan awam, bercerita, nyanyian, tarian, mewarna, melukis serta kemahiran istimewa lain yang dimiliki oleh anak-anak.

Turut hadir Menteri Muda Wanita, Keluarga dan Pembangunan Kanak-Kanak, Datuk Rosey Yunus; Pemangku Setiausaha Tetap KWKPK, Caroline Cleophas Joseph dan Ketua Bahagian Pembangunan Awal Kanak-Kanak KWKPK, Salina Bujang.

Oleh ‘AINI ‘AFIFAH HAFIZ

See author's posts


Ada kemungkinan PKP dilanjutkan

SHEILA ZAIDI

KUCHING : Ketua Menteri Datuk Patinggi Abang Johari Tun Openg tidak menolak
kemungkinan tempoh Perintah Kawalan Pergerakan (PKP) dilanjutkan sekiranya
masyarakat masih berdegil dan tidak mematuhi perintah itu.

Abang Johari berkata, seperti yang diketahui, perintah itu adalah bagi
mengekang penyebaran wabak Covid-19 daripada menjangkiti lebih ramai orang.

“Kita telah bertindak secara serius sejak Januari lagi malah telah menyekat
kemasukan orang asing ke negeri ini.

“Langkah PKP diambil dengan tujuan untuk mengelakkan lebih ramai orang awam
yang dijangkiti wabak yang membawa maut ini,” katanya.

Beliau berkata demikian kepada pemberita selepas mempengerusikan sidang
media khas COVID-19 -Pakej Bantuan Khas Sarawakku Sayang di Wisma Bapa Malaysia
semalam.

Menurut Abang Johari,  virus ini
merebak dengan sangat pantas dan telah menular ke banyak negara di dunia.

Malah, katanya, ada sesetengah negara menjalankan perintah yang lebih ketat
dalam memerangi penularan wabak itu dan berjaya menurunkan kadar jangkitan.

Dengan langkah PKP yang diambil itu, katanya, diharapkan bilangan orang
yang dijangkiti virus ini dapat diturunkan dan tempoh PKP dapat ditamatkan.

Tegasnya, apa yang berlaku di Sarawak sekarang perlu dijadikan sebagai
iktibar dan langkah yang diambil oleh kerajaan ini adalah demi kebaikan rakyat.

“Oleh yang demikian, saya menyeru semua rakyat untuk terus berada di rumah
sepanjang tempoh PKP ini dan patuhi semua arahan yang telah dikeluarkan.

“Kita perlu bersabar untuk sedikit masa sahaja lagi dan sama-sama kita
memerangi wabak ini daripada terus menular,” ujarnya.

Rakyat
katanya, hanya perlu mematuhi semua arahan dan menyerahkan urusan-urusan lain
kepada kerajaan untuk memastikan keadaan kembali normal.

See author's posts


Tiada parti mampu tubuh kerajaan baharu esok?

KABONG: Maklumat awal sehingga petang tadi mendapati tiada sebuah parti akan dapat membentuk Kerajaan Persekutuan, sekali gus memerlukan sokongan daripada parti-parti lain.

Pengerusi Gabungan Parti Sarawak (GPS), Sarawak, Datuk Patinggi Tan Sri Abang Johari Tun Openg berkata perkara itu masih berlaku sedangkan esok hari mengundi untuk Pilihan Raya Umum ke-15 (PRU-15).

“Hari ini, setakat pukul 3.15 petang… saya diberitahu tiada sebuah parti pun dapat menubuhkan Kerajaan Persekutuan sedangkan esok sudah hari orang turun mengundi.

“Mahu tidak mahu mereka (parti yang berpangkalan di Semenanjung Malaysia) memberi ‘salam’ dengan GPS,” katanya merujuk kepada kemungkinan gabungan parti di Semenanjung merayu sokongan GPS nanti bagi mencukupkan jumlah kerusi untuk menubuh kerajaan baharu.

“Jadi kalau nak salam, salam….  kita mesti kuat dan kita akan nyatakan (syarat) semua kehendak Sarawak,” katanya ketika berucap pada majlis Pemimpin Bersama Rakyat di Pusat Penjaja Kabong, di sini, petang ini.

Abang Johari yang juga Premier Sarawak berkata, kemenangan besar GPS bukan sahaja menjadikan suara ‘anak Sarawak’ lebih kuat di Dewan Rakyat, malah ia bagaikan ‘jantung’ negara demi masa depan Malaysia.

Katanya, GPS boleh menjadi ‘pembuat keputusan’ untuk menentukan siapa yang akan membentuk Kerajaan Persekutuan selepas PRU-15 nantri.

Justeru, katanya, GPS juga perlu diberi mandat kuat kerana ‘suara kuat’ di Parlimen akan memperjuangkan usaha mengembalikan hak Sarawak yang terhakis dalam Perjanjian Malaysia 1963 (MA63).

Abang Johari berkata sokongan yang diberikan kepada GPS bakal mempertahankan budaya, kemakmuran dan keharmonian pelbagai kaum yang ada di negeri ini.

“Kita tidak mahu parti di Malaya untuk bertapak di Sarawak. Kita boleh bekerjasama dengan mereka di Semenanjung namun, ‘acuan’ nya mestilah acuan Sarawak.

“Kita mesti pertahankan negeri kita dan oleh kerana itu, politik kita juga mesti diatur dengan sebaiknya,” katanya.

Hadir sama Menteri Pelancongan, Industri Kreatif dan Seni Persembahan, Dato Sri Abdul Karim Rahman Hamzah, Setiausaha Kerajaan Negeri, Datuk Amar Mohamad Abu Bakar Marzuki, Ahli Dewan Undangan Negeri (ADUN) Kabong, Mohd Chee Kadir dan calon GPS di Parlimen Saratok, Giendam Jonathan Tait.

Oleh RYNNA SHA’ERRA

See author's posts


Stadium Mini Simunjan mercu tanda baharu

KETERUJAAN kini mula menyelubungi sanubari warga di Daerah Simunjan apabila ‘Stadium Mini Simunjan’ yang bakal menjadi mercu tanda bagi daerah tertua di negeri Sarawak itu dapat digunakan sepenuhnya awal tahun depan.

Demikian dinyatakan Ahli Dewan Undangan Negeri (ADUN) N.25 Simunjan, Awla Dris ketika mengulas mengenai perkara itu semalam.

“Pada hakikatnya kerja-kerja pembinaan stadium mini berkenaan berjalan lancar dan dijangka siap sepenuhnya hujung tahun ini.

“Dan saya yakin ia dapat digunakan sepenuhnya pada bulan Januari 2021,” ujar Awla ketika mengulas mengenai perkara itu semalam.

Menurut Awla, kos awal yang telah diperuntukan berjumlah RM2.5 juta untuk pembinaan stadium mini berkenaan.

Akan tetapi kata beliau, pihaknya masih memerlukan kos tambahan sekurang-kurangnya dalam RM3 juta lagi.

“Pihak kita sudah mengemukakan perkara itu kepada Menteri Belia dan Sukan Sarawak, Datuk Abdul Karim Rahman Hamzah hujung bulan lepas.

“Beliau dijangka turun padang untuk melawat ataupun meninjau stadium berkenaan kelak,” tambah Awla lagi.

Sambil mengakui, stadium mini berkenaan apabila siap sepenuhnya kelak akan dapat menampung segala keperluan penganjuran pelbagai program mencakupi pelbagai aspek di kawasan Dewan Undangan Negeri (DUN) N.25 Simunjan secara amnya.

Oleh Faizal Bujang

See author's posts


Kekurangan bukan penghalang OKU memburu cita-cita

MUHAMMAD Fauzan Muharram

KUALA LUMPUR, 19 Mei (Bernama) — Disahkan mengalami masalah pembelajaran ketika masih kecil, Muhammad Fauzan Muharram yang juga gagap, tidak menjadikan kekurangan dirinya sebagai halangan untuk memasang cita-cita menjadi tukang jahit terkenal.

Impiannya bukan sesuatu yang mustahil kerana hasil kerja tangan pelatih di Pertubuhan Pemulihan Dalam Komuniti (PPDK) Seri Malindo, Masjid Tanah, Melaka itu pernah dipertonton pada pameran “Empowering Lives, Engaging Hearts” Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) di Paris, Perancis pada 2015.

Berkongsi kejayaannya kepada Bernama,  lelaki berusia 30 tahun itu berkata beg uncang songket berwarna biru selebar lapan inci buatannya dipilih oleh PDDK ke pameran tersebut kerana kehalusan sulaman di samping reka bentuk elegan yang menggabungkan ciri moden dan tradisional.

“Sejujurnya saya gembira bukan kepalang dan berbangga kerana hasil kerja OKU mampu terbang jauh hingga ke peringkat antarabangsa. Ini menjadikan saya dan rakan-rakan pelatih yang lain lebih bersemangat untuk terus menghasilkan lebih banyak produk jahitan dan sulaman berkualiti, seterusnya membanggakan negara,” kongsinya.

Bercerita lanjut, dia yang memang meminati seni jahitan dan sulaman telah mengikuti latihan dan pemulihan di PPDK Seri Malindo sejak 12 tahun lalu.

“Saya agak lambat belajar berbanding rakan-rakan yang lain, di samping masalah gagap, namun warga PPDK tidak berputus asa dalam membimbing saya sehingga saya mampu berdikari. Terima kasih saya ucapkan kepada warga PPDK atas tunjuk ajar mereka,” katanya yang kini mampu menghasilkan pelbagai produk jahitan, antaranya pelitup muka dan beg, tanpa sebarang masalah.

KEMAHIRAN TINGGI

Sementara itu, Pengerusi PPDK Seri Malindo Hanafiah Othman berkata pihaknya sentiasa proaktif dalam membimbing pelatih OKU agar mereka boleh menjana ekonomi sendiri menerusi Program “Economic Empowerment” (EEP) yang dilaksanakan oleh Jabatan Kebajikan Masyarakat (JKM) sejak 2012.

EEP merupakan antara tiga fokus utama program PPDK Seri Malindo dengan dua lagi ialah program pencegahan dan program pemulihan.

Berbekalkan lima buah mesin jahit biasa dan tiga buah mesin sulam serta sebuah mesin jahit industri yang dibekalkan oleh JKM, PPDK itu menjalankan bengkel jahitan dari pukul 2 hingga 5 petang setiap Isnin hingga Jumaat bagi pelatih OKU yang berminat.

“Bagi pelatih yang berumur bawah 18 tahun, mereka dilatih mengikut kemahiran yang boleh dikuasai dan berpotensi untuk dikembangkan. Apabila mereka mencecah umur 18 tahun, mereka akan diserap menjadi kakitangan program EEP serta mendapat pelbagai kemudahan dan elaun khas yang disediakan JKM.

“Jika sebelum ini pelatih OKU cuma diberi elaun bulanan oleh JKM sebanyak RM150, kini mereka juga boleh mendapat Elaun Pekerja Cacat (EPC) sebanyak RM450 sebulan sekiranya mereka mempunyai majikan, yang bertujuan menggalakkan mereka untuk terus bekerja dan menjadi individu produktif serta menyumbang kepada negara,” jelas beliau.

Hanafiah yang pernah dinobatkan sebagai Tokoh Pengerusi PDK Cemerlang Kebangsaan 2016, berkata bagi terus memperkasa EEP, PPDK Seri Malindo menubuhkan syarikat SM Mastana Enterprise yang berperanan sebagai majikan kepada pelatih terbabit.

“Syarikat ini juga menjadi platform untuk kami menjual produk jahitan dan sulaman mereka, antaranya ialah baju korporat bersulam, beg songket, beg batik, beg sandang belakang dan pelbagai lagi,” katanya, menambah syarikat itu juga berusaha meluaskan pasaran produk yang dihasilkan oleh pelatih terbabit.

Beliau turut berterima kasih kepada kerajaan Melaka serta Kementerian Pembangunan Wanita, Keluarga dan Masyarakat (KPWKM) kerana telah menaik taraf PPDK Seri Malindo sebagai Pusat Latihan Kemahiran OKU (PULAKOM) Melaka, selain turut menerima peruntukan RM100,000 setahun dalam bentuk geran latihan.

Menurutnya, pada tahun ini PPDK itu menerima peruntukan tambahan berjumlah RM200,000 daripada KPWKM bagi menaik taraf peralatan bengkel jahitannya.

BERI PENDIDIKAN

Selain menjalankan program pembangunan OKU, Hanafiah berkata PPDK itu turut menganjurkan program pencegahan setahun sekali, antaranya taklimat sifar kematian bayi semasa dilahirkan atau mempunyai kecacatan.

“Kita terima banyak penyertaan penduduk sekitar untuk sama-sama mendengar taklimat ini, dan ini satu pencapaian yang amat positif kerana didapati kesedaran masyarakat semakin meningkat. Rata-rata yang hadir ingin memahami lebih lanjut tentang pentingnya pendidikan keibubapaan serta pengurusan situasi sekiranya anak yang dikandung mempunyai kecacatan,” tambahnya.

Beliau berkata pihaknya turut menyediakan program pemulihan kepada seramai 38  pelatih OKU yang tidak dapat belajar di sekolah aliran perdana dan pendidikan khas.

“Melalui program pemulihan yang dijalankan oleh sembilan petugas sukarela yang dibayar elaun di PPDK ini, alhamdulillah, mereka ini dapat dipulihkan secara berperingkat berdasarkan perkembangan secara individu.

“Mereka yang berpotensi dalam bidang akademik akan diserapkan ke pendidikan khas dan aliran perdana manakala bagi mereka yang agak lemah akademik akan dilatih dalam bidang kemahiran mengikut keupayaan masing-masing. Di sinilah fungsi fokus ketiga PPDK iaitu program pembangunan OKU yang memainkan peranan bagi terus membangunkan potensi diri mereka,” katanya.

TERUS PERKASA OKU

Sementara itu, Timbalan Ketua Pengarah (Strategik) JKM Rosmahwati Ishak berkata pihaknya telah melaksanakan pelbagai program latihan dan bimbingan kepada OKU menerusi PULAKOM di seluruh negara.

Sebanyak RM10 juta diperuntukkan menerusi Bajet 2022 untuk menjalankan Pusat Latihan Perindustrian dan Pemulihan (PLPP) serta Pusat Kehidupan Berdikari (ILC), tambah beliau.

Selain itu, beliau berkata KPWKM turut menumpukan perhatian kepada pemerkasaan program Pemulihan Dalam Komuniti (PDK) yang merupakan antara medium intervensi awal bagi anak-anak kurang upaya meningkatkan kemahiran, sekali gus menyediakan mereka untuk pasaran pekerjaan.

“Setakat ini, Universiti Sains Malaysia (USM) merupakan universiti pertama yang melaksanakan program intervensi ini. Kerajaan bercadang memperluas pelaksanaan program ke universiti-universiti awam lain pada tahun depan dengan memanfaatkan peruntukan berjumlah RM10 juta.

“Inisiatif sebegini membolehkan golongan OKU yang berdaftar dengan kita, iaitu seramai 597,355 orang, terus mendapat manfaat melalui pelaksanaan program kemahiran dan bimbingan yang ditawarkan serta mampu meningkatkan keupayaan golongan ini untuk berdikari.

“Ini juga seiring dengan  konsep ‘Keluarga Malaysia’ yang dicetuskan oleh Perdana Menteri Datuk Seri Ismail Sabri Yaakob yang bersifat inklusif dan dibina menerusi tiga teras utama iaitu Keterangkuman, Kebersamaan dan Kesyukuran,” jelasnya.

Dalam ucapan bersempena perasmian 100 Hari Aspirasi Keluarga Malaysia pada Disember tahun lepas, Ismail Sabri berkata Aspirasi Keluarga Malaysia antara lain turut memperkasa OKU.

Melalui program meningkatkan kesejahteraan sosial, KPWKM berjaya mendaftarkan 2,350 permohonan OKU baharu pada November 2021 melalui program MyDaftarOKU yang diadakan di seluruh negara.

Selain itu, kad OKU secara digital pula dapat dikeluarkan dalam tempoh 24 jam selepas mendapat kelulusan. Hal ini akan memudahkan kerajaan menyalurkan bantuan dengan lebih pantas dan tuntas.

Konsep Keluarga Malaysia ini turut ditekankan dalam Program Jelajah Aspirasi Keluarga Malaysia, yang mana jelajah seterusnya akan berlangsung esok (20 Mei) hingga 22 Mei di Pusat Konvensyen Antarabangsa Sabah (SICC), Kota Kinabalu, Sabah.

JANGAN HINA

Menyentuh isu lain, Rosmahwati mengingatkan masyarakat bahawa perbuatan menghina OKU seperti mengutuk dan mencaci bentuk tubuh seseorang adalah satu kesalahan jenayah menurut Seksyen 233(1)(a)(b) Akta Komunikasi dan Multimedia 1998, Seksyen 504 Kanun Keseksaan (KK) dan Seksyen 14 Akta Kesalahan Kecil 1955.

“Bagi terus meningkatkan kesedaran masyarakat terhadap kepentingan golongan OKU, JKM telah menganjurkan Latihan Kesaksamaan Ketidakupayaan (DET) yang merupakan Program Advokasi di bawah Strategik 9, Pelan Tindakan OKU 2016-2022, bertujuan memberi pemahaman isu ketidakupayaan daripada perspektif model sosial.

“Latihan ini diguna pakai di peringkat antarabangsa dan memberi kesan positif terutama dalam mewujudkan persekitaran serta masyarakat yang bersifat inklusif dan memberi penekanan kepada kesamarataan hak OKU dalam masyarakat,” jelasnya.

— BERNAMA

See author's posts


Pos Sempadan Merapok sesak

LAWAS: Kesibukan pos sempadan Merapok yang menghubungkan Daerah Lawas dan Sindumin Sabah masih sesak dengan kenderaan dari negeri jiran.

Ramai yang berbaris panjang untuk memuat turun aplikasi MySejahtera dan Jawatankuasa Pengurusan Bencana Negeri  Sarawak (JPBNS) bagi memudahkan kemasukan semula rakyat negeri ini ke Lawas.

Walaupun berdepan tekanan tinggi, kakitangan Kementerian Kesihatan Malaysia(KKM) Daerah Lawas dilihat amat tabah dan sentiasa membantu mereka yang berdepan masalah untuk memuat turun aplikasi berkenaan.

Mereka juga teliti dalam memastikan setiap individu yang memasuki Sarawak melalui Pos Sempadan Merapok adalah sihat.

Penolong Pembantu Kesihatan Kanan KKM Lawas Jefry Mohd Lazim dilihat tidak duduk diam melayan pelbagai karenah pelawat yang cuba mendapatkan bantuan mahupun penjelasan daripada mereka.

Pasukan KKM Lawas terus bersama pasukan Polis, Imigresen dan Kastam terus menjadi wira barisan hadapan yang sentiasa mengawal pintu sempadan Sarawak.

Oleh Adeng Edrus

See author's posts


Tunggu arahan Bukit Aman

KUCHING: Polis Sarawak masih menunggu garis panduan daripada Bukit Aman untuk mengambil tindakan yang lebih tegas terhadap orang ramai yang tidak memakai pelitup muka di tempat awam.

Ketua Jabatan Siasatan Jenayah Sarawak, SAC Denis Leong Soon Kuai berkata, apabila garis panduan tersebut akan diterima daripada Bukit Aman dalam masa terdekat agar tindakan lebih drastik dapat diambil oleh pihak polis termasuk mengenakan kompaun.

“Pada ketika ini, pihak kita masih memberi nasihat dan teguran kepada orang ramai yang tidak memakai pelitup muka di tempat awam yang sesak.

“Pemakaian pelitup muka ini adalah mandatori atau wajib di tempat-tempat awam yang sesak seperti pasar raya, pasar tani, pasar malam dan sebagainya di mana penjarakan fizikal sukar diamalkan.

“Begitu juga apabila berada di dalam pengangkutan awam seperti bas termasuk kenderaan e-hailing juga diwajibkan,” katanya pada sidang media perkembangan Covid-19 di Dewan Undangan Negeri (DUN) lama di sini semalam.

Menurutnya, pelitup muka tidak perlu digunakan apabila berada di dalam kenderaan persendirian dan juga bagi kanak-kanak berusia dibawah dua tahun.

“Namun kita menasihatkan ibu bapa untuk tidak membawa anak-anak kecil mereka ke tempat awam yang sesak.

“Isu sekarang adalah bagaimana untuk menentukan pelitup muka itu perlu dipakai atau tidak walaupun  ia adalah wajib dipakai apabila berada ditempat awam yang sesak dimana penjarakan penjarakan fizikal sukar diamalkan.

“Contohnya, tidak wajib pakai apabila anda berada di padang bola sepak atau pantai yang tidak terdapat ramai orang,” jelasnya.

Beliau turut menasihati pembonceng dan penunggang motosikal untuk memakai pelitup muka itu jika penjarakan fizikal tidak dapat diamalkan seperti apabila berada di lampu isyarat kerana terdapat banyak motosikal lain turut sama menunggu lampu isyarat.

Mengulas mengenai isu tular seorang penuggang motosikal di Miri yang dikenakan kompaun kerana tidak memakai pelitup muka, beliau berkata belum melihat video itu.

Oleh Zarina Abdullah

See author's posts


Lampu isyarat di Tabuan Tranquility kini mula beroperasi

KUCHING: Persimpangan lampu isyarat di Tabuan Tranquility kini mulai beroperasi dan dibuka kepada orang ramai.

Timbalan Premier Sarawak, Datuk Amar Douglas Uggah Embas, berkata persimpangan lampu isyarat Tabuan Tranquility adalah yang pertama dari empat persimpangan lampu isyarat di sepanjang Lebuhraya Kuching-Samarahan yang akan disiapkan.

“Kita menukar lima bulatan di sini menjadi persimpangan lampu isyarat untuk aliran trafik yang lebih lancar bagi kedua-dua hala.

“Saya telah diberitahu kerja untuk empat (bulatan) yang lain berjalan lancar dan akan siap menjelang akhir tahun. Saya juga yakin dengan keupayaan kontraktor untuk melaksanakannya,” katanya ketika berucap ketika menghadiri majlis perasmian pelancaran persimpangan lampu isyarat itu di sini, hari ini.

Uggah berkata, ia adalah sasaran kerajaan negeri untuk tempoh pembinaannya selesai seperti yang dijadualkan iaitu pada 10 Januari 2024.

“Penyiapan persimpangan pertama ini merupakan perkembangan yang sangat positif kerana orang ramai yang menggunakan jalan raya itu menantikan perkara ini dan empat persimpangan lampu isyarat yang lain siap.

“Saya tahu sejak beberapa hari lalu, jumlah trafik di sepanjang lebuh raya sangat sesak sehingga menyebabkan kesesakan teruk kerana beberapa jalan terpaksa ditutup bagi memudahkan proses naik taraf,” katanya.

Katanya, keseluruhan pakej naik taraf bernilai RM72.7 juta telah diberikan kepada kontraktor penyelamat, Glumox Abiz Sdn. Bhd selepas kontraktor pertama gagal melaksanakan tanggungjawab mereka.

Oleh RYNNA SHA’ERRA

See author's posts


PETRONAS laksana penyelesaian karbon rendah bagi capai aspirasi NZCE 2050

KUALA LUMPUR: Petroliam Nasional Bhd (PETRONAS) bergabung dengan United Nations Global Compact Network Malaysia dan Brunei (UNGCMY & B) pada Sidang Kemuncak Maya Kemampanan Korporat 2020 – Go ESG ASEAN baru-baru ini untuk menempatkan kelestarian sebagai teras dalam usaha pemulihan perniagan di ASEAN.

Ia adalah susulan daripada deklarasi Sifar Bersih Pelepasan Karbon (NZCE) menjelang 2050 pada Oktober lepas.

Dalam satu kenyataan semalam, PETRONAS berkata, sidang kemuncak yang bertemakan “The Business of Recovering Better – A Resilient & Sustainable ASEAN by Design” yang diadakan pada 2 hingga 30 November telah mendapat penyertaaan dari dalam dan luar negara.

Naib Presiden untuk Kesihatan, Keselamatan dan Persekitaran Kumpulan PETRONAS, Dzafri Sham Ahmad pada sidang kemuncak itu berkata, strategi PETRONAS adalah untuk terus meminimumkan kesan jejak karbonnya dalam operasi sedia ada dan menggunakan lebih banyak teknologi penyelesaian karbon rendah.

” PETRONAS percaya ada peluang dalam mengembangkan portfolio karbon rendah dan meningkatkannya dalam penggunaan sumber kami untuk mengoptimumkan kos. Kami sudah melihat hasil positif melalui usaha yang kami lakukan dua dekad lepas untuk mengurangi pelepasan. Dalam tempoh sama, strategi teknologi kami juga meningkatkan kecekapan,” katanya.

Untuk mencapai aspirasi 2050 itu, Dzafri berkata, usaha dan kerjasama bersepadu diperlukan antara pembuat dasar, industri, pengguna dan pihak berkepentingan yang lain.

“Kerjasama akan menjadi pendorong utama bagi PETRONAS untuk mengembangkan perniagaannya dan menyokong agenda hijau dan bersih bersama dengan rakan kongsi kami,” katanya.

Sementara itu, Pengarah Eksekutif UNGCMY & B, Faroze Nadar berkata, peralihan fokus dalam mengubah semula model perniagaan adalah peluang untuk menyesuaikan diri dalam persekitaran ekonomi mesra alam sekitar dalam menciptakan dunia yang kita mahukan iaitu pelepasan karbon sifar bersih.

Sehubungan itu, beliau berkata, ia bukan kembali kepada kebiasaan lama tetapi mengatur semula sistem global yang lestari dan bersepadu pada era pasca-pandemik Covid-19.

“Sidang kemuncak itu diadakan tepat pada masanya kerana ia menyediakan platform bagi Perusahaan Kecil dan Sederhana (PKS) dan syarikat-syarikat dalam ASEAN untuk berkumpul dan memain peranan dalam isu iklim tersebut,” katanya.

Sidang kemuncak itu menampilkan penceramah global dan serantau termasuk ketua-ketua kerajaan dengan topik yang disusun mengenai trend kelestarian global, Prinsip UNGC 10 dan bidang keutamaan ASEAN.- Bernama

See author's posts


Terima kasih Kerajaan Sarawak, Persekutuan – Gira

SIBU: Pemilihan bandar Sibu menjadi tuan rumah sambutan Hari Malaysia 2020 pada 16 September depan adalah berita baik bagi rakyat Sarawak terutamanya yang berada di Bandar Angsa itu.

Ahli Dewan Undangan Negeri (ADUN) Tamin, Christopher Gira Sambang berkata, beliau amat berbesar hati dan berterima kasih kepada Kerajaan Sarawak dan Persekutuan kerana memilih bandar Sibu sebagai lokasi utama penganjuran acara bersejarah itu.

“Ini jelas menunjukkan minat dan komitmen kerajaan untuk melakar wajah baru bagi Sibu yang terletak di kawasan wilayah tengah Negeri Sarawak.

“Walaupun begitu, kita harus ingat bahawa kita masih menghadapi pandemik covid-19. Namun untuk jangka masa panjang, ini akan membuka pelaburan dan menarik banyak pelancong pada masa akan datang,” jelasnya kepada pemberita petang tadi.

Dengan masa persiapan yang singkat, katanya, sebarang persiapan yang diperlukan untuk acara tersebut harus disiapkan kerana ia akan mendorong industri pelancongan.

“Oleh itu, keperluan untuk memastikan hotel, restoran dan kedai makan yang mencukupi, tempat menarik / tarikan dan lain-lain dapat dipertingkatkan,” ujarnya lagi.

See author's posts


Kampung Seberang Sarikei pesat membangun

PEMBANGUNAN kemudahan dan infrastruktur kini semakin pesat membangun di Kampung Seberang Sarikei.

Kampung yang terletak kira-kira dua kilometer dari bandar Sarikei ini kini mempunyai pelbagai pembangunan yang telah dirikan dan sedang dilaksanakan untuk dinikmati oleh penduduk kawasan ini.

Pada 30 Ogos 2019, Ketua Menteri, Datuk Patinggi Tan Sri Abang Johari Tun Openg berkata, Kerajaan Sarawak akan membangunkan bandar baharu di kawasan Kampung Seberang Sarikei di dalam usaha untuk memperbesarkan bandar Sarikei.

Katanya, usaha ini termasuk dalam pelan induk pembangunan yang bakal memberi manfaat besar kepada rakyat dalam tempoh jangka panjang.

“Pelan induk tersebut sudah diluluskan oleh Lembaga Pembangunan dan Lindungan Tanah (LCDA).

“Melalui usaha ini, kita dapat menyediakan lebih banyak kemudahan untuk rakyat. Ia sekaligus menyediakan peluang ekonomi baharu kepada rakyat. Kita berharap perancangan ini boleh direalisasikan,” katanya ketika di Program Today For Tomorrow (T4T) – Sesi Townhall bertempat di Dewan Sentral Sarikei.

GIAT MEMBANGUN

Sementara itu, calon Dewan Undangan Negeri (DUN) Kuala Rajang, Datu Len Talif Salleh ketika ditemu bual baru-baru ini berkata, Kampung Seberang Sarikei kini semakin giat membangun.

Antara kemudahan yang sedang dibina di Kampung Seberang Sarikei ialah stadium mini berbumbung di Padang Kompleks Integrasi Kampung Seberang.

“Pelaksanaan fizikal untuk kemudahan sukan di Padang Kompleks Integrasi Kampung Seberang selaras dengan aspirasi penduduk yang memerlukan pembangunan asas berimpak tinggi.

“Suatu ketika dahulu hanya padang kampung, kini tanah lapang yang terletak di Kampung Seberang di sini telah menjadi salah satu lagi kemudahan sukan bertaraf moden.

“Padang Kompleks Integrasi Kampung Seberang ini juga mempunyai gelanggang futsal, petanque dan stadium mini berbumbung,” ujarnya.

Jelasnya, projek pembinaan stadium mini berbumbung di Padang Kompleks Integrasi Kampung Seberang bernilai RM988,680.

“Stadium mini berbumbung ini mempunyai sebanyak 200 tempat duduk dan dilengkapi dengan pelbagai kemudahan lain termasuk bilik persalinan, tandas dan bilik stor.

“Kemudahan yang disediakan ini juga merupakan sebahagian usaha untuk menggalak penyertaan golongan muda dalam aktiviti yang berfaedah selain memperkasakan perkembangan  industri sukan setempat.

“Perancangan untuk menaik taraf kawasan ini sebenarnya bermula sejak beberapa tahun lalu sebelum dilaksanakan berperingkat-peringkat termasuk pembinaan stadium mini berbumbung,” katanya lagi.

LONJAKKAN SOSIOEKONOMI PENDUDUK

Len Talif yang juga Menteri Muda Perancangan Bandar, Pentadbiran Tanah dan Alam Sekitar berkata, pada masa yang sama, ia melonjakkan sosioekomomi penduduk setempat yang bijak memanfaatkan setiap aktiviti yang dianjurkan di lokasi tersebut untuk menjana pendapatan tambahan.

Beliau juga yakin kemudahan tempat duduk berbumbung di lokasi ini mampu menarik penyertaan lebih ramai masyarakat dan pertubuhan bukan kerajaan (NGO).

“Saya gembira apabila projek ini hampir siap sepenuhnya walaupun sedikit tertangguh akibat Perintah Kawalan Pergerakan (PKP).

“Kewujudan pasarana terbaharu itu membawa manfaat kepada masyarakat di kawasan ini khasnya golongan belia untuk menjalankan aktiviti sukan dan riadah,” katanya lagi.

Dalam pada itu, beliau berharap stadium mini berbumbung ini akan dimanfaatkan sepenuhnya penduduk setempat khususnya golongan belia untuk mengadakan aktiviti-aktiviti berfaedah dan lebih sihat.

Oleh EARL ANEK

See author's posts


Jaringan internet seluruh negara dipertingkat

PUTRAJAYA: Pelan Jalinan Digital Negara (JENDELA) akan mempertingkat jaringan internet di seluruh negara khususnya di kawasan luar bandar, kata Menteri Komunikasi dan Multimedia Datuk Saifuddin Abdullah.

Beliau berkata, JENDELA kini memasuki fasa mempercepatkan jaringan daripada rangkaian 2G dan 3G kepada 4G, manakala fasa kedua adalah untuk melaksanakan rangkaian 5G.

“Program yang kita panggil JENDELA adalah untuk kita lengkapkan jaringan internet di seluruh negara,” katanya kepada media selepas merasmikan program Tanjak Merdeka, di sini semalam.

Pada 29 Ogos lepas, Perdana Menteri Tan Sri Muhyiddin Yassin  berkata, kerajaan membangunkan pelan infrastruktur digital dikenali sebagai JENDELA dalam usaha menambah baik komunikasi digital negara di bawah Rancangan Malaysia Ke-12 (2021-2025).

Pelan itu akan menjadi landasan kepada penyediaan liputan perkhidmatan jalur lebar yang menyeluruh dan berkualiti tinggi serta mempersiapkan negara untuk peralihan kepada teknologi 5G secara mantap.

Mengulas isu timbalannya Datuk Zahidi Zainul Abidin yang dilaporkan tersilap memberi jawapan di Dewan Negara Khamis lepas mengenai pelajar Veveonah Mosibin yang memanjat pokok untuk mendapatkan capaian internet, Saifuddin berkata pembetulan mengenai perkara itu akan dibuat pada sidang Dewan Negara.

“Timbalan menteri telah segera mengaku kesilapan dan telah membuat permohonan maaf secara terbuka… beliau akan perbetulkannya di Dewan Negara sekali lagi,” katanya.

Khamis lepas, Zahidi memohon maaf melalui hantaran di Facebook rasminya dan mendakwa mendapat maklumat tidak tepat ketika menjawab soalan tambahan di Dewan Negara mengenai Veveonah yang terpaksa memanjat pokok untuk mendapatkan capaian internet.

Zahidi dilaporkan media sebagai berkata hasil siasatan kementerian mendapati Veveonah sebenarnya tidak menduduki peperiksaan ketika video tular itu dirakam, namun Veveonah dalam laporan sebuah portal kemudiannya menafikan kenyataan Zahidi dan mendakwa dia memang mengambil peperiksaan seperti dalam video itu.

Jun lepas, video Veveonah seorang pelajar sebuah institusi pengajian tinggi awam (IPTA) terpaksa memanjat pokok untuk mendapatkan akses internet bagi menjawab peperiksaan dalam talian menjadi tular di media sosial. – Bernama

See author's posts


Apa Masalah Kau, Tariq?

Oleh Roslan Jomel

“Jangan membenci sesiapa pun, tidak peduli seberapa banyak kesalahan yang mereka lakukan terhadapmu. Hiduplah dengan rendah hati, tidak peduli seberapa kekayaanmu. Berfikirlah positif, tidak peduli seberapa keras kehidupan yang kamu jalani. Berikanlah banyak, meskipun menerima sedikit. Tetaplah menjalin hubungan dengan orang-orang yang telah melupakanmu, maafkanlah orang yang berbuat salah padamu, dan jangan berhenti mendoakan yang terbaik untuk orang yang kau sayangi.”- Saidina Ali bin Abi Talib.

Paul Auster ialah pengarang yang berkarya dengan gaya pascamoden dan tidak semua peminat karya kreatif tertarik dengan kaedah penceritaannya. Karya beliau sinonim dengan gaya perlahan dan membosankan kepada pembaca yang gemarkan aksi fizikal dan penulisan popular. Dalam novel tipis 145 muka surat, Travels in the Scriptorium, Paul Auster telah berhasil mencipta sebuah dunia kreatif yang mengganggu jiwa pembaca kerana terkesan oleh kesengsaraan psikologi watak utama. Protagonis bernama Blank tiba-tiba sahaja berada dalam sebuah bilik berkunci dan tidak mengetahui siapakah dirinya, nama, latar belakang, memori atau sebarang pertalian sejarah. Dirinya sendiri bagaikan kertas kosong tanpa identiti. Demi menyelongkar siapakah dirinya, Blank membaca dua buah manuskrip yang diletakkan dalam bilik. Blank berusaha untuk mengesan sebarang ikatan atau apa-apa sahaja ingatan untuk mengembalikan personalitinya semula. Malangnya, Blank menghidapi masalah amnesia. Permasalahan psikiatri dan kekaburan tentang identitinya, kemudian didatangi pula para pelawat dalam bilik yang entah terletak di mana, menjadikan cerita itu begitu kompleks dan misteri. Pokok cerita menjadi bercabang-cabang tetapi dianyam dengan berseni kerana ditulis oleh pengarang yang sudah mapan dalam kemahiran membina halaman kreativiti tentang kehidupan tersembunyi seseorang manusia. Cerita dalaman seseorang manusia jika digali dengan serius dan terperinci serta komprehensif, sememangnya rumit dan unik.

Setiap keluarga ada ceritanya. Pahit dan manis. Gelap dan terang. Sebuah rumah yang kelihatan besar tersergam dan cantik pula hiasannya di halaman, tidak mencerminkan situasi sebenar dalam rumah itu. Ada ribut yang melanda dalam jiwa penghuni di sebalik ketenangan luaran rumah. Tariq merupakan watak utama dalam naskhah “Semuanya Ilusi”, karya Khairina Nazihah. Pengarang memilih pendekatan yang sukar untuk menyalurkan ceritanya. Gaya demikian hampir mendekati aliran kesedaran. Teknik sedemikian mengingatkan saya dengan naskhah The Hunger, karangan Knut Hamsun. Naskhah “Semuanya Ilusi”tidak berplot sebagaimana cerita konvensional. Sebaliknya pengarang lebih menumpukan kepada pergolakan dunia dalaman watak utamanya. Isi kepala dan jiwa Tariq dibedah oleh pengarang. Kemungkinan naskhah itu diceritakan dalam satu hari. Hal ini kerana, pengarang secara dominan mahukan permasalahan utama yang ditanggung oleh watak utama difokuskan. Maka naratif “Semuanya Ilusi” bercerita dari sudut kejiwaan watak utamanya.

Tidak sebagaimana anak remaja lain yang hidup dalam kegembiraan, nasib Tariq direnggut malang dan ketakutan. Masalah dalaman dan pergolakan batinnya menjadi inti besar kepada pembinaan naskhah tersebut. Ayahnya bagaikan raksasa ganas yang bila-bila masa sahaja akan mengoyak tubuh Tariq sehingga berkecai-kecai. Dan itulah yang merencatkan aliran hidupnya dalam rumah. Pasti hidupnya menyakitkan, batin dan zahir. Himpitan masalah yang mengucar-ngacirkan keperibadiannya sebagai anak muda yang baru berusia 16 tahun, hampir-hampir mendorong Tariq untuk tekad membunuh diri. Terjun dari puncak bangunan. Itu tindakan terakhir sebagai cara melepaskan diri. Atau seperti difahami dalam bidang psikologi, suatu jeritan untuk meraih perhatian dan meminta pertolongan daripada pihak luar. Tariq bagaikan terasing dan hidup bersendirian di muka bumi.

Pengarang berusaha untuk merakam situasi yang tidak menentu dalam jiwa Tariq. Sebagai pembaca, kita diajak untuk menyelami permasalahan dalaman yang mengasak secara bertubi-tubi dalam jiwa Tariq.

“Perasaan cuak dan resah bertempur dalam dada hingga melontarkan aku dalam ketidaktentuan rasa. Ketenanganku diasak-asak. Perasaanku dikocak-kocak. Kepalaku serabut hingga melontarkan jiwaku dalam kekalutan; hunjaman soalan yang tidak mempunyai jawaban. Kelibat bayangan ayah mengacah? Ke manakah ayah menghilang? Beberapa ketika aku cuba mencari kelibatnya. Mengapa aku dibawa ke sini?”

Ada dua perkara penting dikemukakan oleh pengarang naskhah melalui monolog itu. Kelibat ayahnya dan mengapa watak utama diheret ke dalam bilik? Adakah dia sakit? Apakah jenis penyakitnya? Dua persoalan itulah yang menentukan keupayaan pengarang dalam menyampaikan isi ceritanya.

Dari apa yang diketahui, menerusi penceritaan Tariq, dia dihantui oleh bayangan keganasan ayah sendiri. Seorang kaki botol. Dan apabila fikiran dan emosi ayahnya mula tidak waras, Tariq dan ibunya kerap menjadi mangsa deraan dalam rumah. Apakah masalah sebenar yang mencengkam ayahnya? Adakah ayahnya berasa puas ketika memperlakukan isteri dan anak sendiri dengan deraan fizikal? Adakah kerana pengaruh minuman beralkohol semata-mata? Dalam suatu dialog diucapkan oleh ayah Tariq, kita maklum bahawa ayahnya pernah juga diperlakukan sedemikian. Mungkin pada masa kecilnya. Hal itu turut meremukkan sahsiah ayah Tariq sehingga terbawa-bawa setelah berkeluarga. Dan sebagai melampiaskan rasa dendam dan kekecewaan, ayah Tariq mengulangi seksaan serupa, kononnya sebagai suatu pembalasan dan keadilan.

Rantaian penderitaan secara psikologi itu merebak ke dalam jiwa Tariq. Peribadinya bagaikan kaca. Mudah retak. Fikiran dan perasaannya bersimpang-siur antara realiti dan halusinasi. Ayahnya yang sepatutnya menjadi penaung keluarga, namun menjadi sosok menakutkan. Secara tidak langsung melemahkan semangatnya untuk meneruskan hidup. Tariq yang muda dan teraniaya berasakan bahawa hari demi hari dilaluinya dalam rumah sendiri bagaikan menjalani suatu hukuman. Ke manakah dia hendak pergi? Apakah Tariq berjaya melepaskan diri daripada bayangan kejam ayahnya? Malahan Tariq, ketika berusia 9 tahun, melihat ibunya menggantung diri setelah tidak berdaya lagi untuk bersabar dengan seksaan ayah sendiri. Dahsyat. Diselubungi memori gelap sebegitu, fikiran emosi Tariq menjadi trauma. Cubaan drastik menamatkan hayat sendiri adalah disebabkan oleh bayangan imej kematian mengerikan ibunya dalam rumah. Dunia keseluruhannya gelap. Alangkah membuak-buak rasa benci Tariq ke atas ayah kandungnya itu.

Namun begitu, apabila kembali normal, ayahnya bahkan bersifat penyayang. Perubahan karakter sebegitu mengelirukan Tariq. Bilakah ayah menjadi normal dan sebaliknya, sungguh melemaskan jiwa Tariq yang masih mentah dan belum mengerti apa-apa tentang kecelaruan psikologi manusia. Kesan perbuatan ayahnya malahan menyebabkan Tariq semakin keliru tentang diri sendiri. Hal itu melemparkan diri Tariq dalam gelungan ilusi dan khayalan yang saling bertindihan. Adakah ayahnya menghidapi gangguan mental? Memiliki personaliti yang berbeza-beza? Ataupun mengalami penyakit skizofrenia hingga kewarasan dan karakter seseorang individu itu terjejas? Mengapakah ayahnya tidak diubat selayaknya oleh pakar kejiwaan? Mengapakah dia yang harus menjadi mangsa kepada penyakit mental seorang ketua rumah? Secara refleksi, adakah Tariq pula yang akan membalas semua kejahatan ayahnya?

Segala penyeksaan batin yang dilakukan oleh ayahnya telah membebankan diri Tariq yang masih muda. Adakah penyakit atau tindakan agresif ayahnya bakal mempengaruhi kedewasaan Tariq nanti? Bagaimanakah jika pada suatu hari kelak dia berkeluarga? Adakah dia turut menyeksa anak sendiri kerana dendam terpendam dalam dirinya sejak dahulu? Persoalan itu begitu kompleks. Tariq dikurung dalam bilik. Kadang-kadang tidak diberikan makanan. Dia disebat dengan tali pinggang. Secara mental dan fizikal, Tariq bagaikan banduan yang dihukum tanpa sebab dan alasan oleh ayahnya dalam rumah. Malangnya, apa yang dibimbangkan telah menimpa ke atas diri Tariq. Sama ada benar-benar berlaku atau ia sekadar kegalauan perasaan, Tariq terlibat dengan jenayah pembunuhan. Kemarahan yang membakar dalam dirinya telah mendorong Tariq untuk membunuh ayah sendiri. Insiden itu sangat penting untuk memperkuatkan konflik cerita. Ia adegan yang menjadi kunci cerita kepada naskhah itu. Sayangnya, babak itu sekadar ditampalkan begitu sahaja.

Kononnya pihak polis telah menemui cap jari Tariq pada sebilah pisau di tempat kejadian pembunuhan. Orang yang menjadi korban pembunuhan ialah ayahnya sendiri. Dan Tariq pelakunya. Namun, episod jenayah yang bermain-main dalam fikiran Tariq itu bukan kejadian sebenar. Fikiran dan tubuh Tariq tidak berada pada tempat yang sama dalam masa serentak. Ayah Tariq dilaporkan telah meninggal dunia. Maka, pembunuhan yang kononnya dilakukan oleh Tariq, sekadar fiksyen. Hakikatnya, ayah Tariq dijumpai mati di kediamannya. Tiada perincian maklumat disertakan oleh pengarang. Di situlah dilihat kelemahan naskhah “Semuanya Ilusi”. Persoalan bagaimana ayah Tariq meninggal dunia, tidak dilampirkan dalam naskhah. Pada hujung tulisan, barulah kita menyedari bahawa ayah Tariq itu bukan ayah kandung. Sebaliknya ayah tiri. Jika bukan ayah kandung secara biologi, adakah gangguan mental sebegitu turut diwarisi oleh Tariq? Hal itu boleh mengundang perbincangan saintifik. Adakah pengarang menyedari aspek itu ketika menghasilkan naskhahnya?

Siapa yang menghantar Tariq ke pusat rawatan, juga tidak diberitahu. Di dalam bilik rawatan, fikiran dan perasaan Tariq semakin bergentayangan. Dalam ilusinya, Tariq seperti berada dalam perjalanan yang melewati labirin demi labirin hingga melelahkan tenaga tubuhnya dan fikiran. Emosi menjadi tidak stabil. Adakah dia masih berusia 9 tahun atau sudah melepasi 18 tahun? Gangguan alam nyata dan khayalan telah membelah kompas kehidupannya. Penyakit yang melibatkan mental, tidak sepatutnya dipandang mudah oleh masyarakat. Hal itu kerana penyakit sedemikian mempengaruhi cara berfikir, bertindak dan proses pembentukan karakter seseorang individu. Tariq benar-benar dalam keadaan kritikal. Dia bagaikan hidup dalam mimpi. Kajian ilmiah mendapati faktor genetik menjadi penyumbang kepada penyakit bipolar, iaitu sekiranya ada ahli keluarga yang mengalami masalah penyakit emosi seperti kemurungan atau bipolar, maka seseorang itu cenderung untuk mengalami masalah yang sama.

Doktor yang mengendalikan masalah Tariq mendakwa bahawa pesakit mudanya itu mengalami amnesia psikogenik atau amnesia disosiatif. Menurut analisis doktor, Tariq mengalami gangguan ingatan yang dicirikan oleh kehilangan ingatan episodik secara tiba-tiba. Pesakit boleh mengalami situasi tersebut untuk tempoh masa yang singkat atau boleh juga sehingga bertahun. Ada juga yang kritikal sehingga mengalaminya dalam tempoh yang lebih lama. Amnesia disosiatif telah ditakrifkan sebagai gangguan disosiatif yang dicirikan oleh jurang ingatan yang dilaporkan secara retrospektif. Jurang itu melibatkan ketidakupayaan untuk mengingat maklumat peribadi, biasanya bersifat traumatik atau tekanan untuk melindungi otak dan mental. Demikian apa yang berlaku dalam diri Tariq daripada perspektif perubatan. Bunyinya sangat menyeramkan buat Tariq yang masih berusia belasan tahun.

Memandangkan Tariq bukan anak kandung ayahnya, lalu adakah penyakit mental yang dialami ayahnya menular ke dalam karakternya nanti? Saya mula teringat dengan istilah epigenetik setelah menonton drama bersiri Black Butterflies menerusi saluran Netflix. Tariq berasa lega apabila mengetahui hal sebenar. Jelas bahawa ayah tirinya mati bukanlah disebabkan oleh perbuatan jenayah. Dia barangkali hanya terbawa-bawa oleh perasaan marah dan benci terhadap ayahnya itu lalu mencipta ilusi kononnya telah membunuh ayah tirinya dengan menggunakan sebilah pisau. Bayangkan kalau cap jarinya memang ada pada sebilah pisau dalam insiden pembunuhan itu, adakah Tariq didakwa secara hukum? Kemungkinan itulah yang merangsang agar Tariq didiagnosis mengalami psikosis atau amnesia psikogenik agar terlepas daripada dakwaan undang-undang. Dengan penuh harapan, Tariq yakin bahawa khayalan liarnya itu sekadar ilusi. Dalam diri Tariq, dia masih berfikiran positif. Dia mengambil sikap untuk berdamai dengan perbuatan ayah tiri yang telah menakutkan kehidupannya dalam rumah sendiri. Apa-apa pun dia bekas suami kepada ibunya.

Naskhah “Semuanya Ilusi” secara tersurat membayangkan isi cerita. Tajuknya kedengaran polos dan terus menyerlahkan arah ceritanya. Apa yang hendak diangkat oleh Khairina Nazihah ialah subjek yang berat kerana melibatkan kajian perwatakan. Saya sudah beberapa kali menangani karya-karya bertema kejiwaan sedemikian rupa oleh para pengarang muda. Pada suatu peringkat, saya memuji kesungguhan pengarang untuk menyoroti isu-isu kejiwaan itu dengan rujukan ilmu bantu yang diraih melalui pembacaan untuk tema-tema berkaitan. Itu bermakna, mereka membaca buku-buku selain sastera. Namun, pada suatu peringkat, para pengarang masih gagal untuk menampilkan perincian pada watak utama yang hendak diketengahkan itu. Hal ini berlaku kerana keterbatasan pengetahuan tentang persoalan yang disoroti dan juga imaginasi serta kedalaman dalam perincian pada perkembangan karakter utama. Biarlah masa dan pengalaman kehidupan yang akan mematangkan mereka dalam urusan kesusasteraan nanti. Karya kreatif menuntut seseorang itu untuk terus belajar menguasai teknik penulisan sehingga seumur hidupnya. Demikian pesan Ernest Hemingway dalam buku Ernest Hemingway on Writing.

Apa yang dibayangkan atau dialami dalam fikiran dan perasaan watak utamanya, sekadar impak daripada kesan deraan oleh ayahnya. Beban psikologi yang ditanggung oleh watak utama sangat berat untuk dipikul secara sendirian. Maka, kesan penyeksaan ayah tirinya ke atas Tariq menyebabkan mental dan fikiran Tariq terbelenggu. Tariq terperangkap dalam ruang penderaan dan diburu oleh imej ganas ayah tirinya yang dikhabarkan telah pun meninggal dunia. Anggap sahaja, ada seseorang yang baik hati menghantar Tariq untuk menerima rawatan secara profesional di hospital. Di situlah nanti, pakar perubatan akan mengesan dan berusaha sedaya upaya untuk memulihkan gangguan mental yang dialami oleh Tariq. Berapa lama tempoh Tariq akan pulih, sukar untuk dipastikan. Adakah Tariq akan seratus peratus kembali normal sebagaimana masyarakat lain, juga sukar dijamin oleh testimonial doktor pakar. Itulah keanehan hidup.

See author's posts


‘Dah malas ambil tahu politik sinun’

KUCHING: “Dah malas ambil tahu berita (politik) di Semenanjung kerana kebanyakan mereka hanya bergaduh bagi menunjukkan siapa lebih baik.”

Itu kata Dato Sri Nancy Shukri yang bersyukur rakyat Sarawak mengendalikan kempen secara aman dan damai tanpa perbalahan yang teruk seperti apa yang berlaku di seberang Laut China Selatan

“Kita di Sarawak seharusnya bersyukur kerana kepemimpinan sudah cukup baik, cuma apa yang kita mahukan ialah untuk bergerak ke hadapan,” kata calon kerusi Parlimen Santubong bagi mewakili Gabungan Parti Sarawak (GPS) itu.

Beliau berkata demikian ketika berucap pada majlis ramah mesra bersama Ketua Masyarakat dan Ketua Kaum kawasan Dewan Undangan Negeri (DUN) N.4 Pantai Damai di Waterfront Hotel, di sini petang ini.

Nancy berkata pada masa ini fokus GPS adalah berkaitan tuntutan hak dalam Perjanjian Malaysia 1963 (MA63) dan apa yang perlu dilakukan.

“Saya percaya Insya-Allah kita akan dapat melihat kesan daripada tuntutan kerajaan Sarawak di peringkat persekutuan akan dapat diumumkan oleh Premier Sarawak pada sidang Dewan Undangan Negeri selepas Pilihanraya Umum ke-15 (PRU-15) nanti.

“Dari situ kita boleh melihat apakah pencapaian yang telah diperoleh  Sarawak dari sudut ekonomi bila kita telah menuntut hak-hak Sarawak dengan aktif sekali. Jadi hasil daripadaia itu, yang untung adalah rakyat Sarawak,”katanya.

Terdahulu, Pengarah Operasi Jentera Pilihanraya GPS-PBB Santubong, Datuk Dr Abdul Rahman Junaidi menasihati agar ketua masyarakat dan ketua kaum memainkan peranan untuk membawa seramai mungkin pengundi di kawasan masing-masing supaya turun mengundi pada 19 November nanti.

Ahli Dewan Undangan Negeri (ADUN) Pantai Damai itu berkata, ia antara fokus yabg diberi tumpuan menjelang hari mengundi nanti.

Menurutnya, ia adalah masa (PRU) untuk pemimpin masyarakat mengembling tenaga untuk membawa adik beradik, keluarga, sahabat dan seluruh masyarakat untuk turun mengundi.

See author's posts


Konvensyen Mini Ke-2 Parti PBB di Betong hari ini

BETONG: Betong bersedia menjadi tuan rumah bagi acara terbesar tahun ini iaitu Konvensyen Mini Kedua Parti Pesaka Bumiputera Bersatu (PBB) pada hari ini (26 September 2020).

Program sehari yang akan diadakan di Dewan Tan Sri Stephen Kalong Ningkan itu bermula seawal 7.00 pagi untuk membolehkan pendaftaran perwakilan, diikuti dengan pembentangan empat kertas kerja dan seterusnya taklimat pilihan raya untuk pegawai bertugas dari zon tersebut.

Menteri Muda Pembangunan Infrastruktur dan Pelabuhan Datuk Julaihi Narawi akan menjadi pembentang pertama bagi menyampaikan usul mengenai ‘Kerjasama Strategik: Pembangunan Infrastruktur’ dan diikuti Menteri Utiliti, Datuk Sri Dr. Stephen Rundi Utom yang akan membincangkan mengenai projek utiliti.

Ketua Menteri Datuk Patinggi Abang Johari Tun Openg yang juga Presiden PBB dijangka tiba pada 10.30 pagi untuk merasmi serta membuat perbahasan pada konvensyen tersebut, diikuti dengan penyerahan usul oleh Julaihi kepada Abang Johari.

Sementara itu, pada sebelah petang, Menteri Pembangunan Usahawan dan Koperasi, Dato’ Sri Wan Junaidi Tuanku Jaafar akan memberi ceramah mengenai insentif dan pembangunan keusahawanan, diikuti oleh Timbalan Pengarah Jabatan Tanah Dan Survei Awang Zamhari Awang Mahmood yang akan membincangkan hal-hal dan isu tanah.

Sementara itu, Timbalan Ketua Menteri Datuk Amar Douglas Uggah yang merupakan ketua penganjur konvensyen berkata, kira-kira 650 perwakilan dari 14 cawangan akan menghadiri majlis tersebut.

“Mereka datangnya dari Sebuyau, Lingga, Beting Maro, Balai Ringin, Bukit Begunan, Simanggang, Engkilili, Batang Ai, Saribas, Layar, Bukit Saban, Kalaka, Krian dan Kabong, manakala kira-kira 100 ahli tertinggi dan 50 ahli veteran turut akan hadir,” katanya.

Ahli Dewan Undangan Negeri (ADUN) Bukit Saban itu menambah, konvensyen itu akan mematuhi semua prosedur operasi standard (SOP) yang ditetapkan bagi membendung penularan Covid-19.

Terdahulu, Uggah bersama Ahli Dewan Undangan Negeri (ADUN) Layar, Gerald Rentap Jabu dan Setiausaha Politik Ketua Menteri, Dr. Richard Rapu menghadiri latihan untuk upacara pembukaan konvensyen tersebut, semalam.

Oleh Zarina Abdullah

See author's posts


Sistem myIDENTITY bantu kesan 46,000 penipu identiti, warga asing mohon kerja sektor awam – JPN

KUALA LUMPUR: Sistem myIDENTITY milik Jabatan Pendaftaran Negara (JPN), yang diwujudkan sejak 2012, membantu Suruhanjaya Perkhidmatan Awam (SPA) mengenal pasti maklumat sahih individu yang memohon jawatan dalam perkhidmatan awam.

Menurut kenyataan JPN, pengintegrasian sistem ini membolehkan SPA melaksanakan semakan pengesahan taraf kewarganegaraan pemohon yang merupakan keperluan wajib kerana jawatan di dalam sektor awam adalah dikhaskan untuk rakyat Malaysia.

“JPN sentiasa berhubung dan berkerjasama dengan pihak SPA sekiranya didapati pemohon mengemukakan maklumat tidak tepat dan melakukan kesalahan-kesalahan berkaitan dokumen pengenalan diri di bawah akta atau peraturan-peraturan yang dikuatkuasakan oleh jabatan ini.

“JPN menyediakan kemudahan Sistem myIDENTITY kepada agensi-agensi kerajaan bagi tujuan perkongsian data asas individu. Kemudahan ini membolehkan agensi yang mendapat akses membuat semakan silang antara data pelanggan agensi dengan data JPN untuk mengesahkan kesahihan maklumat peribadi pelanggan berkenaan,” menurut kenyataan itu.

Sehingga kini terdapat 51 agensi diberikan akses kepada sistem myIDENTITY manakala bagi agensi yang tidak mempunyai akses, semakan data boleh dilaksanakan dengan memohon kepada JPN mengikut keperluan.

Semalam sebuah akhbar tempatan melaporkan kejayaan SPA mengesan dan menyekat cubaan lebih 46,000 individu, termasuk warga asing dan mereka yang menggunakan identiti palsu untuk memohon kerja dalam sektor awam sejak 2020 hingga 15 Mac lepas.

Mereka adalah antara 2.2 juta pemohon yang mengisi maklumat peribadi bagi memohon kekosongan perjawatan yang ditawarkan dalam sektor perkhidmatan awam bagi tempoh lebih dua tahun lepas.

– Bernama

See author's posts


Soto jadi sandaran

MAHU CIPTA KEJUTAN… Barisan pemain Sarawak United menjalani latihan sebelum turun menentang JDT di Stadium Sultan Ibrahim, Johor Bahru malam ini.

BENTENG pertahanan Sarawak United FC bakal diperkuatkan dengan kehadiran Gonzalo Manuel Soto dalam perlawanan menentang Johor Darul Ta’zim (JDT) FC di Stadium Sultan Ibrahim malam ini.

Soto yang berasal dari Agentina sebelum ini pernah menyarung jersi Perbadanan Kemajuan Negeri Selangor (PKNS) selain menjadi buruan kelab Indonesia, Persib Bandung.

Kelibat Soto sudah pasti ditagih bagi menguatkan lagi jentera pertahan skuad Kenyang Emas terutama berhadapan dengan pasukan kuat seperti JDT.

Selain Soto, skuad kendalian B.Sathianathan memiliki empat lagi pemain import merangkumi Francis Kone, Boris Kok, Uche Agba dan Lee Chang-hoon.

Mengulas mengenai perlawanan menentang JDT, Sathianathan berkata, perlawanan seterusnya dilihat sukar kerana menentang penyandang juara liga.

Bagaimanapun beliau tetap optimis anak-anak buahnya mampu melakar kejutan dan memberi tekanan walaupun beraksi di gelanggang lawan.

“Satu perlawanan yang susah tetapi kita akan memberikan yang terbaik dan bermain dengan penuh disiplin,” katanya.

Sarawak United belum meraih sebarang mata selepas tewas kepada Kedah Darul Aman FC di gelanggang sendiri Jumaat lepas dalam aksi pertama Liga Super 2022 musim ini.

See author's posts


Kerajaan buat langkah terbaik

KUCHING: Keputusan Jawatankuasa Pengurusan Bencana Negeri Sarawak (JPBNS) menangguhkan sesi persekolahan bagi sekolah menengah dan rendah di tiga daerah iaitu Kuching, Padawan dan Samarahan yang dijadualkan disambung 15 Julai ditangguh ke 3 Ogos depan adalah langkah terbaik.

Presiden Kesatuan Guru Bumiputera Sarawak (KGBS) Ahmad Malie berkata, ia adalah tindakan terbaik oleh pihak Kerajaan Sarawak untuk menangani penularan pandemik Covid-19.

“Namun kita hendak mengingatkan masyarakat khususnya warga guru dan pelajar untuk sentiasa mematuhi prosedur operasi standard (SOP) dalam usaha mengelakkan berlakunya gelombang kedua pandemik Covid,” katanya kepada Utusan Sarawak, semalam.

Ujarnya, pihaknya menggesa agar ibu bapa dan juga penjaga yang berada di daerah terlibat dengan jangkitan Covid-19 untuk memastikan anak-anak tetap berada di rumah di sepanjang tempoh penangguhan sesi persekolahan.

“KGBS. mengingatkan bahawa penangguhan pembukaan sesi persekolahan ini bukanlah cuti sekolah bagi murid-murid, oleh itu KGBS menyeru agar mereka mesti sentiasa berada di rumah serta sentiasa menjaga keselamatan dan kesihatan diri dengan serius,” katanya kepada Utusan Sarawak, semalam.

Menurutnya, bagaimanapun pihaknya tetap akur dengan keputusan kerajaan untuk menangguhkan lagi pembukaan sesi persekolahan sejumlah 138 sekolah rendah dan menengah di tiga daerah tersebut.

Timbalan Ketua Menteri juga pengerusi JPBNS, Datuk Amar Douglas Uggah Embas pada Jumaat berkata keputusan berkenaan diambil atas nasihat Jabatan Kesihatan Negeri Sarawak, Majlis Keselamatan Negara Negeri Sarawak dan persetujuan bersama antara semua pihak termasuk wakil Kementerian Pendidikan Malaysia (Jabatan Pendidikan Negeri Sarawak).

Penangguhan tersebut melibatkan Kelas Peralihan, Tingkatan 1, 2, 3 dan 4, Tingkatan 6 Rendah, dan sekolah rendah melibatkan Tahun 5 dan 6 yang dijadualkan bermula pada 15 Julai 2020 serta sekolah rendah bagi Tahun 1, 2, 3 dan 4 yang dijadualkan 22 Julai, namun sesi persekolah bagi kelas Prasekolah, Tadika, Tingkatan 5 dan Tingkatan 6 Atas, sesi persekolahan diteruskan seperti biasa.

Oleh Zarina Abdullah

See author's posts


Lawatan rasmi PM buka lembaran baharu perniagaan

PERKUKUH HUBUNGAN DUA NEGARA… Perdana Menteri Datuk Seri Ismail Sabri Yaakob bersama Perdana Menteri Thailand Prayuth Chan o-cha (kanan) pada Majlis Sambutan Rasmi Lawatan Perdana Menteri di Government House, Bangkok baru-baru ini. Ismail Sabri melakukan lawatan rasmi ke Bangkok sejak 24 hingga 26 Februari lalu.• Foto BERNAMA

BANGKOK: Lawatan rasmi Perdana Menteri Datuk Seri Ismail Sabri Yaakob yang pertama ke Thailand membuka lembaran baharu kepada hubungan dua hala dan menjalin kerjasama strategik yang lebih kukuh antara Putrajaya dengan Bangkok.

Lawatan julung kalinya ke Thailand selepas dilantik sebagai Perdana Menteri Kesembilan pada Ogos tahun lepas itu dilihat bakal membawa manfaat kepada rakyat kedua-dua negara.

Sebagai dua negara jiran yang dekat, Ismail Sabri berkata, kerajaan Malaysia dan kerajaan Thailand sentiasa memastikan hubungan kerjasama yang erat dan utuh ini dapat dikekalkan bagi kepentingan bersama kedua-dua negara.

“Lawatan rasmi pertama saya ke Thailand ini membuktikan komitmen kedua-dua negara dalam mengukuhkan hubungan dua hala serta meningkatkan kerjasama dalam pelbagai bidang terutamanya dalam fasa pemulihan Covid-19.

“Perbincangan saya dan Perdana Menteri Prayuth Chan-o-cha turut menyentuh kerjasama Malaysia dan Thailand dalam pelbagai bidang seperti perdagangan dan pelaburan, pertanian, pendidikan dan buruh, selain terus ingin meneroka bidang kerjasama baharu,” katanya pada sidang media bersama wartawan Malaysia di sini pada Sabtu, hari akhir lawatan rasmi tiga harinya ke Thailand.

Perdana Menteri percaya perkara-perkara yang dibincangkan pada pertemuan dengan rakan sejawatannya itu akan membawa manfaat kepada rakyat kedua-dua negara, seterusnya menyumbang ke arah pemantapan hubungan dua hala dan kerjasama antara Malaysia dengan Thailand.

Malaysia dan Thailand telah menjalin hubungan diplomatik selama 65 tahun sejak Malaysia mencapai kemerdekaan pada 1957.

Ismail Sabri tiba di Bangkok, Thailand pada Khamis lepas atas jemputan Prayuth.

Lawatan itu adalah sebahagian lawatan pengenalan ke negara Asia Tenggara sejak beliau dilantik sebagai Perdana Menteri pada Ogos 2021.

Perdana Menteri berkata Malaysia dan Thailand juga mahu nilai perdagangan antara kedua-dua negara meningkat kepada AS$30 bilion menjelang 2025.

Thailand merupakan rakan dagang keenam terbesar bagi Malaysia di dunia dan kedua terbesar di dalam ASEAN manakala Malaysia kekal sebagai rakan dagang keempat terbesar bagi Thailand di dunia.

Lawatan rasmi itu juga menyaksikan Malaysia dan Thailand bersetuju secara dasar untuk melaksanakan Laluan Perjalanan Lengkap Vaksin (VTL) udara, darat dan laut, selain bersetuju mengiktiraf sijil vaksinasi Covid-19 masing-masing – mySejahtera dan Mor Phrom.

Malaysia dan Thailand turut bersetuju meneroka peluang kerjasama dalam kajian serta penyelidikan vaksin Covid-19 dan juga vaksin-vaksin lain.

Selain itu, Malaysia dan Thailand bersetuju untuk mengadakan kajian kebolehlaksanaan laluan kereta api berkelajuan tinggi (HSR) antara Kuala Lumpur dengan Bangkok.

Dalam pertemuan itu, kedua-dua pemimpin membincangkan pelbagai isu kepentingan bersama yang melibatkan serantau dan antarabangsa.- Bernama

See author's posts


Pantai Pandan tarikan Lundu

Anda ingin lari dari hiruk-pikuk kehidupan di kota? Ingin mencari ketenangan dengan menyelami keindahan alam semula jadi? Merancang untuk ke Lundu?

Sejak Lebuh Raya Pan Borneo fasa pertama yang menghubungkan Sematan dan Telok Melano dibuka kepada umum, Lundu semakin menjadi buah mulut bagi penduduk di Sarawak yang ingin mencari lokasi bersantai dan beriadah di tepi pantai.

Lundu terletak antara satu hingga dua jam perjalanan dari Kuching. Jika anda malas untuk memandu jauh ke Telok Melano, anda boleh ke Pantai Pandan.

Sementara itu, Lundu terkenal sebagai sebuah destinasi pelancongan yang menarik dan pemandangan sepanjang perjalanan juga sungguh indah.

Pantainya pula merupakan antara tarikan utama di sini. Suasana yang tenang dan menarik untuk menenangkan fikiran. Ditambah lagi dengan deruan ombak, pasti tidak akan mengecewakan!

Salah satunya adalah Pantai Pandan terletak lebih kurang 10 kilometer dari Pekan Lundu. Ia juga terletak berhampiran dengan Kampung Pandan.

Menurut penceritaan daripada penduduk setempat, nama Pandan diperolehi berdasar kepada jumlah daun pandan yang banyak tumbuh di kawasan tersebut suatu masa dahulu.

Pantai ini mempunyai pemandangan pantai dan laut yang cantik. Kawasan pantai ini masih lagi dibangunkan untuk menepati keselesaan para pengunjung.

Pada setiap hujung minggu, kawasan pantai ini akan dipenuhi dengan ramai pengunjung yang terdiri daripada masyarakat dalam mahupun dari luar negara yang ingin menikmati keindahan dan kedamaian pantai ini.

Pantai Pandan adalah kawasan pantai indah yang tidak disentuh oleh pengkomersialan yang terletak 20 minit dari Pekan Lundu, Sarawak.

Anda bebas untuk memilih lokasi untuk bersantai mengikut keselesaan anda semasa berada di pantai ini.

Pelancong yang tinggal di tepi pantai berpeluang menyaksikan aktiviti harian penduduk kampung, bermula memancing hingga bertani. Anda mungkin bernasib baik untuk menyertai aktiviti memancing bermusim seperti udang dan mencari obor-obor.

Anda boleh melihat aktiviti pelayaran laut, memancing dan aktiviti menangkap ketam untuk pengalaman percutian Borneo yang tidak dapat dilupakan.

Sementara itu, anda juga boleh bermalam di sini sebab terdapat tempat untuk anda menginap seperti Pandan Goldcoast Holiday Villa.

See author's posts


Lelaki maut kereta dipandu bertembung Land Cruiser

SIBU: Seorang lelaki maut selepas terlibat dalam kemalangan membabitkan sebuah kenderaan pacuan empat roda jenis Toyota Land Cruiser dan Perodua Kancil di kawasan berdekatan bulatan Jalan Sibu-Bintulu di sini, pagi tadi.

Ketua Jabatan Bomba dan Penyelamat Malaysia (JBPM) Zon Sibu, Andy Alie berkata, mangsa,61, pemandu Perodua Kancil telah disahkan maut di lokasi kejadian.

Kematian mangsa disahkan oleh pasukan perubatan Kementerian Kesihatan Malaysia (KKM) yang berada di lokasi kejadian.

Mangsa kedua, juga seorang lelaki,62, pemandu Toyota Land Cruiser, hanya mengalami kecederaan ringan.

“Mangsa yang berada dalam kereta Perodua Kancil tersepit di kedudukan pemandu telah disahkan meninggal dunia.

“Pasukan bomba menggunakan peralatan Resque Tool untuk memotong serta membuka pintu untuk mengeluarkan mangsa.

“Mangsa kemudian diserahkan kepada pihak polis.

“Sementara, pemandu Land Cruiser yang mengalami kecederaan ringan telah dihantar ke hospital,” jelasnya menerusi kenyataan, hari ini.

Katanya, pihaknya menerima panggilan 11.20 pagi dan sepasukan anggota dari Balai Bomba dan Penyelamat (BBP) Sibu dikerahkan ke lokasi kejadian.

Oleh AKUN GIMAN

See author's posts


MIPD, JKRS nentuka projek tembu nitihka timpuh

KUCHING: Berunding enggau bejuraika pekara mungkul semua aspek deka dikemeranka Opis Menteri Infrastruktur enggau Pemaju Port (MIPD) enggau Opis Kereja Raya Sarawak (JKRS) dikena ngurangaka timpuh laun tembu projek pemansang ungkup rayat ke dikemujurka.

Menteri opis nya Datuk Amar Douglas Uggah Embas madahka, kerejasama ke manah beguna amat laban rayat sigi endang ngarapka perintah ulih mai sereta ngemujurka pemansang ba nengeri tu.

Ku iya, antara projek pemansang nya Jalai Pesisir enggau Jalai Batang Kedua sereta Port STOL Bebuling enggau Bukit Mabong.

“Perintah ke dipegai Gabungan Parti Sarawak (GPS) sigi endang ngarapka pemansang ulih dikemujurka lalu baka nya mega Premier Sarawak Datuk Patinggi Tan Sri Abang Johari Tun Openg.

“Iya udah meri taga ngambika Sarawak nyadi nengeri maju datai ba taun 2030 ke alai ekonomi kitai deka ngerembai chara pukul rata antara 6 ngagai 8 pesen setaun sereta Asil Dalam Negeri Kasar (KDNK) penyampau RM282 bilion,” ku iya.

Iya mansutka jaku munyi nya maya sesyen penerang ke diatur JKR senentang status pengawa ngemujurka projek pemansang besai ba nengeri tu enggau pekara bukai ba sebuah hotel ke tebilang kena Hari Satu ke udah.

Uggah ti mega Sapit Premier Sarawak madahka, opis iya enggau JKRS deka meri fokus dikena nentuka juluk ati nya ulih nyadi nyata.

“Aku empu enggau dua iku Sapit Menteri Datuk Majang Renggi enggau Aidel Lariwoo nguji enggau naka ulih meratika pengawa ngemujurka projek dikena nentuka objektif kami ulih nyadi nyata.

“Ba maya ke sama, saup kami meri penemu teknikal ngambika kami ulih nyingakang ke mua ngena sistem ke betul, sinergi sereta sebaka penemu. Aku enggai ninga opis menteri enggau opis bukai ngena chara diri empu.

“Maya ba rantau jalai engka kita deka besatup enggau pangan diri,” ku iya.

Ku Uggah, lebuh bekerejsama ngatur pengawa, pemutus ke digaga patut nyadi pemutus ke disetuju semua.

“Kitai patut seruran ngembuan runding kreatif, inovatif sereta belajar ari peneleba sebedau tu.

“Lebuh datai maya pengawa ngemujurka projek, kami ulih neruska pengawa ke baka nya,” ku iya.

Sama bisi enggau maya sesyen penerang nya Seketeri Tetap MIPD Datu Safri Zainudin enggau Direktor JKRS Datu Zuraimi Sabki.

See author's posts